text:
Zvatingaita Kuti Tirambe Tichishumira Jehovha Tichifara
“Kana munhu akararama kwemakore mazhinji, ngaafare maari ose.”—MUP. 11:8.
1. Zvinhu zvipi zvatinopiwa naJehovha zvinoita kuti tifare?
JEHOVHA anoda kuti tifare uye anotipa zvinhu zvakawanda zvinoita kuti tifare. Somuenzaniso, akatipa upenyu. Saka tinogona kushandisa upenyu ihwohwo kurumbidza Mwari nokuti ndiye akaita kuti tiuye kuzomunamata. (Pis. 144:15; Joh. 6:44) Jehovha anotivimbisa kuti anotida uye anotibatsira kuti tirambe tichimushumira. (Jer. 31:3; 2 VaK. 4:16) Tiri muparadhiso yokunamata uye muparadhiso iyoyo tinowana zvokudya zvokunamata zvakawanda uye hama nehanzvadzi dzine rudo. Kupfuura zvose, tine tariro yakazonaka yeramangwana.
2. Vamwe vashumiri vaMwari vakatendeka vanonetseka nei?
2 Pasinei nezvikonzero izvi zvinoita kuti tifare, vamwe vashumiri vaMwari vakatendeka vanoramba vachinetseka nemafungiro asina kunaka. Vangafunga kuti Jehovha haana basa navo uye haakoshesi basa ravanomuitira. Vaya vanoramba vachizviona sevasingakoshi, vangafunga kuti hazviiti kuti vafare “kwemakore mazhinji.” Vangatoona upenyu riri rima roga roga.—Mup. 11:8.
3. Chii chingaita kuti tisafara?
3 Mafungiro iwayo anogona kukonzerwa nokuodzwa mwoyo, kurwara kana kuti kutadza kuita zvimwe zvinhu nepamusana pokukwegura. (Pis. 71:9; Zvir. 13:12; Mup. 7:7) Uyewo, tinofanira kuziva kuti mwoyo wedu unonyengera uye ungatipa mhosva kunyange zvazvo Mwari achitifarira. (Jer. 17:9; 1 Joh. 3:20) Dhiyabhorosi anopomera vashumiri vaMwari zvenhema. Uye vaya vane mafungiro aSatani vangaita kuti tifunge kuti hatikoshi kuna Mwari sezvakataurwa naErifazi kuna Jobho. Erifazi ainyepa paakataura mashoko iwayo uye vaya vanotaurawo mashoko akadaro mazuva ano vanenge vachinyepa.—Job. 4:18, 19.
4. Tichakurukurei munyaya ino?
4 Jehovha anotaura zvakajeka muMagwaro kuti achava nevaya vano“famba mumupata wezarima.” (Pis. 23:4) Chimwe chinhu chaanoshandisa kutibatsira iShoko rake. Bhaibheri rine simba rokuputsa “zvinhu zvakadzika midzi,” kusanganisira pfungwa dzisiri dzechokwadi uye dzisina kunaka. (2 VaK. 10:4, 5) Saka ngatikurukurei kuti tingashandisa sei Bhaibheri kuti ritibatsire kuramba tichifara. Zvatichakurukura zvinogona kukubatsira uye uchaona kuti unogona kuzvishandisa sei kubatsira vamwe.
SHANDISA BHAIBHERI KUTI UFARE
5. Chii chingatibatsira kuti tirambe tichifara?
5 Muapostora Pauro akataura zvimwe zvinhu zvingatibatsira kuti tirambe tichifara. Akakurudzira ungano yeKorinde kuti: “Rambai muchizviedza kuti muone kana muri mukutenda.” (2 VaK. 13:5) “Kutenda” uku idzidziso dzose dzechiKristu dziri muBhaibheri. Kana zvatinotaura uye zvatinoita zvichienderana nedzidziso idzodzo, zvinoreva kuti tinenge tiri “mukutenda.” Asi tinofanirawo kuona kana upenyu hwedu hwose huchienderana nedzidziso dzose dzechiKristu. Hatigoni kusarudza kuti tinoda kutevera imwe dzidziso tichisiya imwe.—Jak. 2:10, 11.
6. Nei tichifanira kuzviedza kuti ‘tione kana tiri mukutenda’? (Ona mufananidzo uri panotangira nyaya ino.)
6 Ungazeza kuzviedza kunyanya kana uchifunga kuti ungazoona kuti hausi mukutenda. Asi maonerwo atinoitwa naJehovha anokosha kupfuura maonero atinozviita uye kufunga kwake kwakakwirira chaizvo kupfuura kwedu. (Isa. 55:8, 9) Anoongorora vashumiri vake kuti aone unhu hwakanaka hwavanahwo uye kuti avabatsire kwete kuti avatsvakire mhosva. Kana ukashandisa Shoko raMwari kuti uone ‘kana uri mukutenda,’ unenge wava kuzviona sokuonekwa kwaunoitwa naMwari. Izvi zvinogona kukubatsira kuti usatombova nekapfungwa kokuti haukoshi kuna Mwari, asi kuti uve nechivimbo chokuti anokukoshesa sezvinotaurwa neBhaibheri. Kana ukadaro, zvichaita sokuti wavhura maketeni kuti chiedza chipinde mumba manga muine rima.
7. Mienzaniso yevanhu vakatendeka vanotaurwa muBhaibheri ingatibatsira sei?
7 Nzira inonyatsoshanda yokuzviongorora ndeyokufungisisa mienzaniso yevanhu vakatendeka vanotaurwa muBhaibheri. Ona kuti mamiriro avo ezvinhu kana kuti manzwiro avo akafanana papi neako, uye funga kuti ungadai wakaita sei pane zvavakasangana nazvo. Ngationei mienzaniso mitatu inoratidza kuti ungashandisa sei Bhaibheri kuti uve nechokwadi chokuti uri “mukutenda” izvo zvichaita kuti urambe uchifara.
CHIRIKADZI YAISHAYIWA
8, 9. (a) Upenyu hwechirikadzi yaishayiwa hwainge hwakaita sei? (b) Chirikadzi yacho ingava yainetseka nei?
8 Jesu paaiva patemberi muJerusarema akaona imwe chirikadzi yaishayiwa. Muenzaniso wechirikadzi iyi unogona kutibatsira kuti tirambe tichifara pasinei nezvatisingakwanisi kuita. (Verenga Ruka 21:1-4.) Funga kuti upenyu hwechirikadzi iyi hwainge hwakaita sei. Yainge yakafirwa nemurume uyewo yaitsungirira zvaiitwa nevatungamiriri vechitendero avo vaitosarudza ‘kuparadza dzimba dzechirikadzi’ pane kudzibatsira. (Ruka 20:47) Yaiva murombo chaizvo zvokuti yaingokwanisa kupa mari yaienderana neyaiwanikwa nemushandi mumaminitsi mashomanene.
9 Fungidzira kuti chirikadzi yacho yainzwa sei payaipinda muchivanze chetemberi iine tumari twayo tuviri. Kuti ingava yainetseka kuti yaizopa mari shoma ichienzanisa neyayaimbokwanisa kubvisa murume wayo achiri mupenyu here? Kana kuti yaizonyara here ichiona vaiva mberi kwayo vachipa mari yakawanda, zvichida ichifunga kuti chipo chayo chaisatombokosha? Kunyange ingava yaiva nemafungiro iwayo, yakaita zvayaikwanisa kuti itsigire kunamata kwechokwadi.
10. Jesu akaratidza sei kuti Mwari aikoshesa chirikadzi yaishayiwa?
10 Jesu akaratidza kuti Jehovha aikoshesa chirikadzi yacho nechipo chayo. Akati yainge “yadonhedzera kupfuura [vapfumi] vose.” Kunyange zvazvo mari yayakapa yaizobatanidzwa neyevamwe, chirikadzi iyi ndiyo yoga yakarumbidzwa naJesu. Zvichida vashandi vakazoverenga mari yacho havana kumboziva kuti Jehovha aikoshesa zvakadini tumari tuviri utwu uye munhu akanga atwupa. Asi maonero aMwari ndiwo ainyanya kukosha kwete zvaifungwa nevamwe kana kuti zvaifungwa nechirikadzi yacho. Unogona here kushandisa nyaya iyi kuti uone kana uri mukutenda?
11. Ungadzidzei panyaya yechirikadzi?
11 Zvaunokwanisa kuitira Jehovha zvinoenderana nemamiriro ako ezvinhu. Vamwe vanopedza nguva shoma vachiparidza mashoko akanaka nemhaka yezera ravo kana kuti kurwara. Zvingava nemusoro here kuti vanhu ava vafunge kuti hazvikoshi kushuma basa ravo? Kunyange kana mamiriro ako ezvinhu asina kunyanya kuoma, unganzwa sokuti maawa ako aunoita mashoma zvakanyanya kana uchienzanisa nemaawa ose anopedzwa nevanhu vaMwari vachiparidza gore negore. Asi nyaya yechirikadzi yaishayiwa inotidzidzisa kuti Jehovha anoona uye anokoshesa chero chinhu chatinomuitira, kunyanya kana tikachiita tiri mumariro ezvinhu akaoma. Chimbofunga zvawakaita mubasa raJehovha gore rakapera. Une imwe awa yawakatamburira here kuita basa rake? Kana zvakadaro, unogona kuva nechokwadi chokuti anokoshesa zvawakaita muawa iyoyo. Kana uchiita zvose zvaunokwanisa pakushumira Jehovha sezvakaitwa nechirikadzi yaishayiwa, une chikonzero chakasimba chokuti udavire kuti ‘uri mukutenda.’
“CHIURAYAI HENYU MWEYA WANGU”
12-14. (a) Mafungiro asina kunaka akaita kuti Eriya anzwe sei? (b) Chii chingava chaiita kuti Eriya anetseke?
12 Muprofita Eriya ainge akavimbika kuna Jehovha uye aiva nekutenda kwakasimba. Asi pane imwe nguva akanetseka chaizvo zvokuti akakumbira Jehovha kuti amuuraye, achiti: “Zvakwana! Zvino, haiwa Jehovha, chiurayai henyu mweya wangu.” (1 Madz. 19:4) Vaya vasati vambonzwa saizvozvo vangafunga kuti zvakataurwa naEriya mumunyengetero wake kwaingova “kuvhurumuka.” (Job. 6:3) Asi kwaisava kuvhurumuka, ndiwo chaiwo manzwiro aaiita. Zvisinei, Jehovha akatobatsira Eriya pane kumugumbukira kuti ainge akumbira kufa.
13 Chii chainge chaita kuti Eriya anzwe saizvozvo? Nguva pfupi izvi zvisati zvaitika, akaita chishamiso chairatidza kuti Jehovha ndiye Mwari wechokwadi uye izvi zvakaita kuti vaprofita 450 vaBhaari vaurayiwe. (1 Madz. 18:37-40) Eriya anofanira kunge akafunga kuti vanhu vaMwari vaizotangazve kunamata kwechokwadi, asi havana kudaro. Mambokadzi akaipa Jezebheri akatuma nhume kuna Eriya neshoko rokuti aironga kumuuraya. Achityira upenyu hwake, Eriya akatizira kumaodzanyemba achipfuura nemuJudha achienda murenje, nzvimbo yainge yakaoma isina chinhu.—1 Madz. 19:2-4.
14 Achinetseka kudaro ari ega, Eriya akatanga kufunga kuti ainge ashandira pasina semuprofita. Akaudza Jehovha kuti: “Handisi nani kupfuura madzitateguru angu.” Zvaaireva ndezvokuti ainzwa sokuti aisabatsira kungofanana neguruva nemapfupa zvemadzitateguru ake akafa. Saka tingati ainge azviedza achishandisa maonero ake ndokufunga kuti ainge akundikana, asisakoshi kuna Jehovha kana kune mumwewo munhu.
15. Mwari akabatsira sei Eriya kuona kuti akanga achiri kumukoshesa?
15 Asi Wemasimbaose akanga asingaoni Eriya saizvozvo. Jehovha akanga achiri kumukoshesa uye akamubatsira kuti azive izvozvo. Mwari akatuma ngirozi kuti inosimbisa Eriya. Jehovha akamupawo zvokudya nemvura izvo zvaizomuraramisa parwendo rwake rwemazuva 40 achienda kuGomo reHorebhi raiva kumaodzanyemba. Mwari akabatsirawo Eriya zvakanakanaka kuti aone kuti zvaaifunga zvokuti ndiye oga muIsraeri akanga aramba akatendeka kuna Jehovha zvakanga zvisirizvo. Jehovha akatopa Eriya basa idzva uye Eriya akabvuma. Eriya akabatsirwa naJehovha uye akatangazve kuita basa rake somuprofita avazve nesimba.—1 Madz. 19:5-8, 15-19.
16. Mwari angave akakubatsira achishandisa nzira dzipi?
16 Nyaya yaEriya inogona kukubatsira kuti uve nechokwadi chokuti uri mukutenda uye kuti urambe uchifara. Kutanga, funga kuti Jehovha ave achikubatsira sei. Wakambobatsirwa here nemushumiri waMwari zvichida mukuru kana kuti muKristu akakura mune zvokunamata panguva yawaida kubatsirwa? (VaG. 6:2) Wakambokurudzirwa here neBhaibheri, mabhuku edu echiKristu uye misangano yeungano? Pauchabatsirwa nechimwe chezvinhu izvi ziva kuti ndiJehovha ari kukubatsira uye nyengetera uchimuonga.—Pis. 121:1, 2.
17. Jehovha anokoshesa chii pavashumiri vake?
17 Chechipiri, ziva kuti kuzviona seusingabatsiri kunogona kuita kuti usaona zvinhu sezvazviri. Maonerwo atinoitwa naMwari ndiwo anokosha. (Verenga VaRoma 14:4.) Jehovha anokoshesa kuzvipira kwedu uye kutendeka kwedu kwaari. Kukosha kwedu hakubvi pakuti taita zvakawanda sei kwaari. Unogona kunge wakaitira Jehovha zvakawanda kupfuura zvaunofunga kungofanana nezvakaitika kuna Eriya. Zvimwe pane vamwe vari muungano vawakabatsira usingazivi uye vamwe vari mundima yako vakawana chokwadi pamusana pako.
18. Basa raunopiwa naJehovha rinoratidzei?
18 Uyewo, ona basa rose raunopiwa naJehovha sechiratidzo chokuti anewe. (Jer. 20:11) Kungofanana naEriya, ungaodzwa mwoyo nokuti zvinoita sokuti basa rako harina zvibereko kana kuti chimwe chinangwa chako chokunamata chinoita sechisingazadzisiki. Asi une ropafadzo yakakura chaizvo yatiinayo tose yokuparidza mashoko akanaka uye kudanwa nezita raMwari. Ramba wakatendeka. Mashoko akataurwa mune mumwe mufananidzo waJesu achabva ashandawo kwauri okuti: “Fara pamwe chete natenzi wako.”—Mat. 25:23.
“MUNYENGETERO WOMUNHU ANOTAMBUDZIKA”
19. Munyori wePisarema 102 akasangana nedambudziko ripi?
19 Munyori wePisarema 102 aitambudzika. ‘Aitambudzika’ kwazvo mupfungwa uyewo ainge ava ‘kushayiwa simba’ rokukunda matambudziko ake. (Pis. 102, mashoko okusuma) Mashoko ake anoratidza kuti aingofunga nezvokurwadziwa kwake, kusurukirwa uye zvaimunetsa. (Pis. 102:3, 4, 6, 11) Aifunga kuti Jehovha aida kumurasa.—Pis. 102:10.
20. Munyengetero ungabatsira sei munhu anenge achizviona seasingabatsiri?
20 Asi munyori wepisarema akaramba achirumbidza Jehovha. (Verenga Pisarema 102:19-21.) Sezvatinoona muPisarema 102, kunyange vaya vari mukutenda vanogona kurwadziwa uye kuramba vachingofunga nezvematambudziko avo. Munyori wepisarema ainzwa “seshiri iri yoga iri padenga reimba,” zvichiita sokuti aingova oga hake akamomoterwa nematambudziko. (Pis. 102:7) Kana ukanzwa saizvozvo, nyengetera kuna Jehovha sezvakaita munyori wepisarema. Minyengetero yemunhu anotambudzika, kureva minyengetero yako, inogona kukubatsira kuti ukunde kuzviona seusingabatsiri. Jehovha anovimbisa kuti “Achateerera munyengetero wevaya [vanotambura], haazozvidzi munyengetero wavo.” (Pis. 102:17) Vimba nemashoko iwayo.
21. Munhu anenge achizviona seasingabatsiri angaitei kuti afare?
21 Pisarema 102 rinoratidzawo zvaungaita kuti ufare. Munyori wepisarema akabvisa pfungwa dzake pamatambudziko ake ndokutanga kufunga nezveukama hwake naJehovha. (Pis. 102:12, 27) Akanyaradzwa nokuziva kuti Jehovha aizoramba achitsigira vanhu vake pavanenge vari mumiedzo. Saka kana uchizviona seusingabatsiri zvokuti unombotadza kuita zvakawanda mubasa raMwari, nyengetera nezvazvo. Usangonyengetera kuti Mwari akuzorodze pakutambudzika kwako chete asi nyengeterawo kuti “zita raJehovha riziviswe.”—Pis. 102:20, 21.
22. Mumwe nomumwe wedu angafadza sei Jehovha?
22 Chokwadi tinogona kushandisa Bhaibheri kuti tione kana tiri mukutenda uye kuti tinokosha kuna Jehovha. Ichokwadi kuti munyika ino yakaipa, tingasakwanisa kubvisa zvachose pfungwa yokuti hatikoshi kana kuora mwoyo kwatingava nako. Asi mumwe nomumwe wedu anogona kufadza Jehovha uye anogona kuponeswa kana akaramba achitsungirira mubasa rake akatendeka.—Mat. 24:13.


c: text/html

text:
Dzoro
Shoko rokuti dzoro (turn on roster) rinoreva chijanha kana pachiitwa mubatira pamwe pabasa. Kumamisha vanhu vaibatanidza matanga emombe dzavo pakuenda kumafuro vachipanana mazuva okuti nhasi mombe dzinofudzwa nanhingi watichati Irikidzai. Musi kana wasvika wokuti Irikidzai afudze mombe zvaidzi ane dzoro kana kuti ane janha rokufudza mombe dzematanga mzhinji aya.
Kurerutsa Mutauro[chinja | edit source]
- Hushe madzoro kunotonga ngana nhasi mangwana kwouya mumwe akasiyana.
- Handigoni kuuya kumutambo wenhabvu, ndine dzoro.

robotstxt: allowed

filter: keep


text:
Ruwa
Ruwa (settled area, community or rural area in English) inzvimbo yakagarwa nevanhu isiri sango. Asi mukutaura kwemazuva ose mazuvano vazhinji vanotora shoko iri kureva nzvimbo dziri kumamisha kusiri kudhorobha kana kuti guta. Kumaruwa kunonyanya kuitwa mabasa ekurima mbesa, kuchengeta zvipfuyo, nokurima miti.
Chikamu chinodarika 60% yehugari hwevanhu muZimbabwe vanogara kumaruwa.
Kurerutsa Mutauro[chinja | edit source]
- He comes from a community near Headlands - Anobva kumaruwa ari pedyo neHeadlands.


text:
Rwizi
Muchidzidzo cheTaranyika, rwizi (river in English) zvinoreva muronga unoyeredza mvura kubva kunzvimbo dzakakwirira kuenda kunzvimbo dzakaderera. Rwizi runogona kuva hombe kana diki; dzimwe nzizi dzinoyerera mitunhu yakareba dzichipinda munyika dzakawanda.
Mamwe mazwi anotaura rwizi ndeaya: rukova, kakorodzi (small stream), rufuvha, rukoto, mukomba.
Machiti (rapids in English) zvinoreva mangondo kana mawere anodzika ari munzira yerwizi, pahumwe zviichinzi chiti. Mangondo aya anoitika pane matombo makukutu akachinjika panoerera nerwizi, asi zasi kune matombo anokukurwa zviri nyore.
Birimo zvinoreva hombekombe yerwizi ine matombo akakwira - high rocky bank.
Tsumo[chinja | edit source]
- Rukova rwizi, kuyambuka unokwinya nguo. Tsumo iyi inoreva kuti munhu anofanirwa kuzvininipisa kana achida kukunda nyangwe nepane icho chingataridzika sechidiki. Tsumo iyi inotiudzawo kuti vakare vaisiyanisa rwizi norukova; rwizi rwuri rukuru pane rukova.
- Muromo hauzarirwi nerwizi.
Rwizi Nile[chinja | edit source]
Rwizi Nile ndirwo rwakanyanya kureba Pasirose ruchiyerera nhambwe inoita 6,650km. Nile inopinda munyika dzinoti: Burundi; Rwanda; Democratic Republic of Congo; Tanzania; Kenya; Uganda; Ethiopia neEgypt.
Rwizi Zambezi[chinja | edit source]
Kuno kuChamhembe kweAfrica, Rwizi Zambezi ndirwo rwizi rukuru rwakareba 3,540km. parwizi urwu ndipo panowanikwa mapopoma anonzi Victoria Falls ari pamuganhu panosangana Zimbabwe, Zambia, Namibia neBotswana. Mamwe mapopoma ari parwizi Zamabezi anosanganisira: Chavuma Falls iri pamuganhu weAngola neZambia; Ngonye Falls neSioma Falls kuMadokero kweZambia.
Zambezi rine magwenya makuru emagetsi maviri ari paKariba Dam neCabora Bassa Dam. Pane rimwe gwenya diki paVictoria falls.
Chisuvi cheMvura[chinja | edit source]
Chisuvi cheMvura zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: Rwizi Mazowe; Rwizi Munyati; Rwizi Manyame dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.


text:
Roora
Roora (rovora muChiKaranga) muripo unobviswa nomunhurume kana achinge avekuda kugara nomunhukadzi. Roora izwi rinoshandiswa zvikuru muChivanhu chechiZezuru. Rinowanikwawo mumarudzi mazhinji echiShona akaita seChiKaranga (Rovora) kana ChiManyika. Roora rine zvikamu zvakawanda zvinosanganisira Makandinzwanaani, Matekenyandebvu, Kunonga, Kupinda mumusha uye Rusambo. Pane zvimwe zvakawanda zvinobviswa zvichienda nekuti vanhu ndeverudzi rwupi. Roora ndiyo nzira yaVaShona yekubatanidza mhuri mbiri zviripamutemo kupfurikidza newanano. Roora inzira yevakuwasha, yavanotenda nayo madzitezvara avo nekuvaberekera mudzimai. Vashona vanoti ukama igasva hwunozadzikiswa nekudya, naizvozvo, hukama pakati pemhuri mbiri idzi hunototangwa nekudya pamwechete. Semuenzaniso - Kana iri mhuri yekwaChinyati yanoroora KwaChinyuku, inotarirwa kutakura zvidyiwa zvakasiyana siyana nezvimwewo zvekuti mhuri yekwaChinyuku igosara ichishandisa pamusha. Madzitezvara anosanotumira vakuwasha rugwaro rwunotaridza mhando yezvitakurwa (groceries) izvi. Muenzaniso wezvitakurwa unosanganisira chingwa, munyu, tsvigiri, sipo, masamba, nyama, zvinwiwa, mukaka nezvimwewo. Mhuri mbiri idzi dzinoungana pamabiko, uri mutambo wekuroodza mwanasikana.
Contents
Zvikamu Zveroora[chinja | edit source]
Roora rinogona kuiswa muzvikamu zvinoita zvitanhatu.
Zvidoko/Zvibinge[chinja | edit source]
Kureva zviripwa zvidokodoko zvakaita se ndiro, makandinzwa nani, vhuramuromo, kunonga, kupinda mumusha, mhwanya musha/ Pwanyaruzhohwa (dhameji), matekenyandebvu, nezviripwa ripwa.
Zva Mai[chinja | edit source]
Izvo zvinobvisirwa amai, semafukidza dumbu, nemombe yeumai. Zvipfeko zvamai zvinobatanidzwavo ipapa. ndiyani anochengeta mombe yeumai
Rusambo/Rugaba[chinja | edit source]
Muripo wainzi makarekare mukomana abvise apo anenge aisa rusambo rwake pamusikana waanenge ave kuroora. Rusambo (kana kuti sambo or Shambo) runorukwa zvakanakisa nehuswa hunyoro rwoshandiswa seshongedzo yekuisa mumaoko kana makumbo (zvingangofanana nema bracelet kana mabangle nhasi uno) zvino mukomana aizorupa kumusikana kuratidza kuti ndewake saka pakuroora airipiswa mbudzi imwe chete kana mbiri dzekuisa rusambo rwake pamwana wevaridzi. Ndopakabva zita rekuti Rusambo.
Rwaive rwuri muchikamu chezvidoko zvekuroora. Munhu haaibvumidzwa kutora mukadzi kana asina kubvisa rusambo uye haana waaibvunza kana aizowana mukadzi atorwa nemumwe kana asina kurubvisa, nekudaro Rusambo rwaive rwuchifanirwa kuve nemuripo wakaderera zvikuru nekuti hazvaiita kuti munhu aroora ozokundikana kurwubhadhara. Rusambo rwaionekwa zvakare sechiratidzo chokuti vabereki vemusikana havadi kuti mwana wavo aroorwe nemunhu arikumuda, kana kuti vanhu vanokara zvikurusa, vaingodeedzera kuti paRusambo vari kuda mombe imwe kana mbiri zvinova zvaitaridza kuti varikuomesa nekuti havadi kana kuti varikuda kutopfumira ipapo. Mazuva ano, rusambo urwu, munzvimbo zhinji rwavakubhadharwa iri mari chaiyo.
Danga[chinja | edit source]
Kureva zvipfuwo zvinobviswa , ruzhinji imombe, asi mazuvano vamwe vava kureva danga riri mumari, vozoda mombe imwe kana mbiri dzinonzi "dzinotsika" kureva mombe chaidzo mhenyu.
Majasi[chinja | edit source]
Kureva zvipfeko zvinotengerwa vabereki vomukadzi. Makare kare, amai vaitengerwa gumbeze chete, nezvinhu zvakaita sebadza, nguwo yenhembe, ne chipfuko chekucheresa mvura. Izvi zvakazoshanduka zvodaidzira zvipfeko zvamazuvano, gumbeze, nezvimwe. Majasi anoendeswa ne munyayi ari mu"butiro" kureva beki kana bhokisi , iro rinova chikamu chemajasi.
Maitiro enharaunda dzakasiyana-siyana panyaya dzeroora[chinja | edit source]
Kune dzimwe nzvimbo, kune zvimwe zvirango zvinobviswa mushure meroora rataurwa pamusoro apo. Kune mombe yechimanda , yaiurawa kuti idyiwe vanhu vachipemberera kuti mukunda abata pamuviri. Mazuvano vabereki vazhinji vava kungotema mombe yechimanda pamwe chete neroora.
Kunoitawo kamwe kamari kanoripwa kana mukuwasha ari kuda kukumbira mvumo yokuita muchato; iyi imari diki.


text:
Pamusangano mukuru wavakaita ku Malabo, Equtorial Guinea, vatungamiri venyika dzemuAfrica vakabuda nechisungo chekuti vatange dare ravo rinonzi African Court of Justice and Human Rights vachiti havasi kufara nedare reInternational Court riri kuHague.
Africa inoti dare iri riri kushandiswa nenyika dzakaburira se America ne Britain mukudzvinyirira vatungamiri venyika dzemuAfrica.
Pavanhu vari kutongwa kudare iri vazhinji vacho vari kubva kuAfrica.
Mutungamiri weKenya, VaUhuru Kenyatta, pamwe nemutevedzeri wavo, VaWilliam Ruto, vari kutongwa kudare iri nenyaya yemhirizhonga yakaitika pasarudzo dzemuna 2007.
Asi dare remuAfrica iri risati rambotanga kushanda, pabva patanga mutauro wakanyanya sezvo vatungamiri ava vakabvumiranawo kuti hapana mumwe wavo anofanira kumiswa pamberi pedare iri kana achiri muhofisi chero nenyaya ipi zvayo kusanganisira dzekuponda vanhu.
Izvi zviri kushorwa zvakanyanya nevamwe vanhu vakaponderwa hama dzavo muAfrica izvo zvakapa kuti pazoumbwe dare reInternational Criminal Court vachiti zichapa kuti vanhu vakawanda vapondwe.
Gweta uye vari nhengo yeZanu-PF, VaMunyaradzi Paul Mangwana, vanioti vanowirirana nedanho revatungamiri vemu Africa.
Asi gweta rinorwira kodzero dzevanhu, uye vari chipangamazano musangano reHuman Rights Watch, VaDewa Mavhinga, vanoti zvaotwa nevatungamiri vemuAfrica hazvina nematuro ose.


text:
HARARE— Hurumende inofanirwa kupindira padambudziko riripo pakati pemakambani anogadzira mbatya munyika neavo vari kutengesa mbatya dzinobva kunze kwenyika nemitengo iri pasi pasi.
Izvi zvabuda neChipiri mudare rekomiti yeparamende inoona nezvemaindasitiri. Irwin Chifera anotipa nyaya inotevera.
Makambani anogadzira machira nembatya anoti kuunzwa kwembatya dziri kubva kunze kwenyika idzo dziri kutengeswa nemitengo iri pasi pasi kwave kukanganisa mabasa awo.
Makambani aya anoti hurumende inofanirwa kupindira panyaya iyi kuitira kuti makambani emunyika asavhara.
Vachitaura pamberi pekomiti yeparamende inoona nezvemaindasitiri, sachigaro vesangano rinomirira makambani aya, reZimbabwe Clothing Manufacturers Association, VaJeremey Youmans, vati nyika iri kurasikirwa nemari yakawanda chose sezvo mbatya idzi zhinji dzichipinzwa munyika pasina kubhadharwa mutero nekuda kwehuwori nezvimwe zvikonzero.
Vatiwo Zimbabwe inofanira kunge ichiwana mamiriyoni zana nemakumi maviri emadhora semari yemutero wembatya idzi pagore asi iri kuwana chidimbu chete sezvo mbatya zhinji dzichipinzwa munyika nepamukoto.
VaYoumans vati kusada kubhadhara mitero kwevanhu vanounza mbatya idzi kunoratidza kuti makambani emuno anogona kukwikwidzana neekunze uye izvi zvinokwanisa kuitika kana hurumende ikaona kuti vese vanounza mbatya muno vabhadhara mutero wakawanda.
Vati pari zvino makambani emunyika ari kugadzira zvikamu makumi maviri nezvishanu kubva muzana zvembatya dzese dzinodiwa munyika. Vati makambani anogona kuwedzera huwandu hwembatya dzaanogadzira kana akawana rutsigiro rwakakwana kubva kuhurumende nemamwe makambani akaita seanotenga mbatya idzi.
VaYoumans vati vanotsigira chirongwa che Buy Zimbabwe icho chinokurudzira makambani emunyika kutenga zvinhu zvinogadzirwa muZimbabwe vachiti izvi zvinosimudzira makambani emunyika.
Vaenderera mberi vachiti hurumende inofanira kutsigirawo makambani anogadzira mbatya nemari kuitira kuti akwanise kutenga michina nezvekushandisa.
VaYoumans vati apo zvinhu zvaive zvakanaka, makambani ari musangano ravo aive nevashandi vanodarika zviuru makumi matatu nezvishanu asi ikozvino pasara vashandi zviuru zvitanhatu nemazana masere sezvo makambani mazhinji akavhara.
Zvichakadai, munyori musangano reZimbabwe Textiles Manufacturers Association, VaRaymond Huni, vaudzawo komiti iyi kuti mbatya dziri kubva kunze dziri kuvavhiringira basa uye vanodawo kuti huruemende idzike mitero yakakura kuitira kuti mbatya dzinounzwa munyika dziite shoma.
Vati makambani mazhinji ari kuvhara uye izvi zvinogona kuramba zvichienderera mberi kana hurumende ikasapindira nechimbi chimbi.
Sachigaro vekomiti iyi, VaRay Kaukonde, vati zvakakosha kuti paramende, hurumende nemakambani vaise musoro pamwe mukugadzirisa matambudziko akatarisana nemaindasitiri munyika.
Zvinhu zvichanaka, makambani anoita zvemachira nembatya aive nevashandi vanodarika zviuru makumi matatu nezvishanu.
Nyanzvi munyaya dzehupfumi dzinoti ongororo yakaitwa neZimTrade muna 2007, apo zvinhu zvanga zvichakaipa munyaya dzehupfumi munyika, yakaburitsa pachena kuti machira nembatya zvinogadzirwa muZimbabwe zvaitengeswa kunyika dziri kuchamhembe kweAfrica, munyika dziri musangano re Common Market for East and Southern Africa, European Union ne United States of America.
Asi nekuparara kwaita hupfumi, huori nezvimwe, mamwe makambani akawanda haasitombori kushanda zvachose, uye mamwe akaita seKarina Textiles, David Whitehead, Merlin, Travan neNational Blankets, ari kushanda ari pasi pematare edzimhosva.


text:
NHARIREYOMURINDI OCTOBER 2013
Bhaibheri Rinombotaura Nezvei?
Bhaibheri rinotiudza kuti takabva kupi uye zvakaitwa naMwari kuti anunure vanhu achishandisa Mesiya.
Nei Uchifanira Kufarira Bhaibheri?
Bhaibheri haringotauri kuti ibhuku rinotaura nezvaMwari asiwo kuti rinobva kuna Mwari. Ungadzidzei mariri?
Vanhu Vakabva Kupi?
Bhuku reBhaibheri raGenesisi rinotsanangura nemashoko mashoma uye ari nyore kunzwisisa kuti zvinhu zvose zvakabva kupi. Chii chimwe chatinodzidza mubhuku raGenesisi?
Mwari Anoronga Kununura Vanhu
Mesiya anopinda papi pavimbiso yakaitwa naMwari kuna Abrahamu? Ona kuti Mwari achanunura sei vanhu pakurwara, kutambura uye rufu.
“Tawana Mesiya”!
Vakawanda vanobvuma kuti Jesu ndiye Mesiya akapikirwa. Vamwe havabvumi. Ona zvinotaurwa neBhaibheri.
Mashoko Akanaka Kuvanhu Vose
Mashoko aMwari kuvanhu ari muBhaibheri anokubatsira sei iye zvino uye mune remangwana?
Upenyu Pashure Pokurambana
Vanenge vanhu vose vanorambana vanozoona kuti upenyu hwakaoma kupfuura zvavaitarisira. Mazano emuBhaibheri anogona kukubatsira kuti ubudirire.
“Jehovha Akakukanganwirai Nomwoyo Wose”
Mwari anokanganwira nokuzvidira vatadzi vanopfidza. Izvi zvinofanira kuita kuti tibate vamwe sei? Nei kukanganwira kuchikosha zvikuru?
“Vanhu Vakawanda Vaindivenga”
Ona kuti kudzidza Bhaibheri kwakabatsira sei mumwe murume aiita zvechisimba kuti ave munhu ane rugare.
Ruvara Runoita Kuti Uite Sei?
Ruvara rune zvarunogona kuita pavanhu. Chimbofunga nezvemavara matatu uye zvaangakuita.
Mibvunzo yeBhaibheri Inopindurwa
Vakafa vane tariro yei? Vanogona kuraramazve here?
Zvimwe Zviri paIndaneti
Sei Zvapupu zvaJehovha Zvichiparidza Paimba Neimba?
Ona kuti Jesu akaudza vadzidzi vake vepakutanga-tanga kuitei.


text:
NHARIREYOMURINDI (YOKUDZIDZA) APRIL 2014
Magazini inotaura kuti tingava sei nokutenda sekwaiva naMosesi. Jehovha anoona sei basa rokuriritira mhuri uye anotibatsira sei kuti tiriite?
Tevedzera Kutenda kwaMosesi
Kutenda kwakabatsira sei Mosesi kuti arambe zvido zvenyama uye kuti akoshese ropafadzo dzaaiva nadzo? Nei Mosesi “akaramba akatarira kuripwa kwomubayiro”?
Unoona “Uyo Asingaoneki” Here?
Kutenda kwaiva naMosesi kwakamubatsira sei kuti asatya vanhu uye kuti atende zvainge zvavimbiswa naMwari? Simbisa kutenda kwako kuti uite seuri kutoona Jehovha uyo anoda kukubatsira.
Kwandasvitswa Nebasa Renguva Yakazara
Ona kuti nei Robert Wallen achitaura kuti akava neupenyu hunogutsa uye hune chinangwa mumakore 65 aave ari mubasa renguva yakazara.
Hapana Munhu Anogona Kushandira Vanatenzi Vaviri
Vamwe vakaenda kunze kwenyika kuti vawane mari yakawanda. Kushandira kunze kwenyika kunokanganisa sei muchato wako, vana, uye ukama hwako naMwari?
Iva Akashinga Kwazvo
—Jehovha Ndiye Mubatsiri Wako!
Vamwe baba vakagadzirisa sei ukama hwavo nemhuri yavo pashure pokunge vamboshanda kunze kwenyika? Jehovha akavabatsira sei kuti variritire mhuri yavo munyika ine upfumi hwakaderera?
Unonzwisisa Here Kuti Nei Jehovha Achititarisa?
Funga nzira shanu idzo Mwari anoratidza nadzo kuti ane hanya nesu uye kuti tinobatsirwa sei nokutitarisa kwaanoita.
Waizviziva Here?
Munguva dzinotaurwa muBhaibheri, kubvarura kwaiita munhu nguo dzake kwairatidzei?


text:
Mwari Ariko Here?
Mhinduro yeBhaibheri
Hongu ariko uye Bhaibheri rine umboo hwakasimba hunoratidza izvozvo. Rinotikurudzira kuti titende muna Mwari asi tichishandisa pfungwa panzvimbo pokungoita vanagundamusaira tichiti ndizvo zvatinodzidziswa kuchechi. (VaRoma 12:1; 1 Johani 5:20) Ona zvinotaurwa neBhaibheri zviri pasi apa zvaunogona kufunga nezvazvo:
Kurongeka kwakaita zvinhu zviri muchadenga nezviri panyika zvingava zvinorarama kana kwete, zvinoratidza kuti pane Musiki. Bhaibheri rinoti: “Chokwadi, imba imwe neimwe inovakwa nomumwe munhu, asi iye akavaka zvinhu zvose ndiMwari.” (VaHebheru 3:4) Mashoko aya ari nyore kunzwisisa asi ndiwo anoita kuti vanhu vakadzidza vabvume kuti Mwari ariko. *
Sevanhu, kunyange tikawana zvatinoda muupenyu, tinoramba tiine chido chokuziva chinangwa choupenyu. Chido ichi chinosanganisira chido chokuziva Mwari nokumunamata uye Bhaibheri rinochiti ‘chinodiwa chomudzimu.’ (Mateu 5:3; Zvakazarurwa 4:11) Kuva nechido ichi kunoratidza kuti Mwari ariko uye kuti iye Musiki ane rudo anoda kuti tizadzise chido ichocho.
—Mateu 4:4.
Uprofita huri muBhaibheri hwakanyorwa pachine mazana emakore zvinhu zvacho zvisati zvaitika uye pazvakazoitika zvose, zvakanyatsoitika sokutaurwa kwazvakanga zvaitwa. Kunyatsozadzika zvakarurama kwezvose zvakanga zvataurwa umboo hwakasimba hwokuti haasi munhu wenyama akaita kuti uprofita hwacho huvepo.
—2 Petro 1:21.
Vanyori veBhaibheri vaiva neruzivo rwesayenzi rwaisava nevamwe vanyori vavairarama navo. Somuenzaniso, kare vanhu vakawanda vaiti nyika yakagara panzou, panguruve kana kuti pamombe. Asi Bhaibheri rinoti Mwari ‘akaturika nyika pasina chinhu.’ (Jobho 26:7) Zvakare, Bhaibheri rinonyatsotsanangura zvakaita nyika richiti nyika i“denderedzwa.” (Isaya 40:22; Bhaibheri Dzvene muChiShona Chanhasi) Vakawanda vanoti chakaita kuti vanyori veBhaibheri vave noruzivo rwakadzama nezvenyaya idzi ndechokuti zvavainyora zvaibva kuna Mwari.
Pane mibvunzo yakaoma yakawanda yokuti kudai pasina mhinduro dziripo vanhu vaizoguma vati hakuna Mwari. Asi Bhaibheri rinopindura mibvunzo yacho. Mimwe yacho ndeiyi: Kana Mwari aine rudo nesimba guru, nei munyika muine zvinhu zvakaipa uye kutambura? Sei mumachechi murimo munonyanya kuitwa zvakaipa?
—Tito 1:16.
^ ndima 4 Somuenzaniso Allan Sandage uyo aiva nyanzvi yokuongorora nyeredzi nezvimwe zvomuchadenga paaitaura nezvedenga nenyika, akati: “Zvinondiomera kubvuma kuti zvinhu zvakarongeka kudai zvinganzi zvakangoerekana zvaitika zvoga. Panofanira kunge paine akaita kuti zvirongeke saizvozvo. Mwari handinyatsomunzwisisi, asi zvinondiomera kuti nditi haapo nepo paine zvinhu zvatinoona zvakaitwa.”


text:
Huhombe
Muchidzidzo chemasvomhu, huhombe (Magnitude) izwi rinotaura kukura kwakaita nhamba zvisinei kuti ine vara (-) kana (+) pamberi payo.
Kujekesa[chinja | edit source]
- Somuenzaniso, -50 ine huhombe hwakaenzana na +50, nyangwe zvavo nhamba mbiri idzi dzakasiyana pahukuru hwadzo; +50 yakawanda pane -50.
- Kana pachitaurwa zvemari munhu ane $50 ane mari yakawanda pane ane -$50. Munhu ane -$50 anenge atove nechikwereti.
- Hujoto +50oCelsius huri pamusoro pehujoto -50oCelsius.
Tsika[chinja | edit source]
Pakutaura kwamauvaose kwechimanje-manje shoko rokuti hombe rinosishandiswa sezvizvi:
- Haa mfana uya ndamu bigga muhombe - apa zvichireva kuti nyangwe ari mfana anokwanisa kuita zvinhu zvikuru, kana kuti mukuru panyembe dzekubasa.
- Sahwira muri vahombe - kureva zvakare kugona kuita zvikuru.


text:
Rusaruraganda
Rusaruraganda (racism in English) zvinotaura mabatiro evanhu anovapatsanura zvichienderana nekusiyana kweganda ravo. Rusaruraganda rwunosiyanisa mabatirwo evanhu, vamwe vachiitirwa zviri nani pane vamwe nechikonzero chokunge vakasiyana ganda kana boka retsika ravanobva kwariri.
Munhoroondo yeAfrica rusaruraganda inyaya huru zvikurusei pakudzvanyirirwa kwakanga kwakaitwa vanhu vatema. Tsika iyi inoonekwazve pakutapwa muhuranda kwakitwa vatema vachiyambutswa gungwa reAtlantic kuenda kuAmerica neEurope.


text:
Mhofu
Mhofu (Eland in English) imhuka yemusango inowanikwa kuMabvazuva nekuChamhembe kweAfrica. Mumhuri yenhoro dzinowanikwa muAfrica, mhofu ndiyo mhuka huru. Matongo emhofu ndidzo nyika dzinoti: Botswana, Burundi, Congo, Ethiopia, Kenya, Lesotho, Malawi, Mozambique, Namibia, Rwanda, South Africa, South Sudan, Swaziland, Tanzania, Uganda, Zambia neZimbabwe. Rimwe zita remhofu rinonzi nhuka.
Tsika[chinja | edit source]
Nhukarume izita remhuri rekuzvirumbidza rinowanikwa muZimbabwe.
Mhofu ndiyo mhuka inova mutupo wevayera shava.


text:
Ngongoni
Ngongoni (Wildebeest in English) imhuka inowanikwa muAfrica iri pamuapanda wedzinoyamwisa. KuMabvazuva kweAfrica ngongoni ndiyo mhuka ine huwandu hwakanyanya pamhuka dzine mumhu muhombe. Rimwe zita rinoshandiswa rinonzi mvumba.
Kuberekana[chinja | edit source]
Mhuru dzengongoni dzinozvarwa panguva imwe chete; chikamu chinosvika 90% chinozvarwa panguva yemasvondo matatu (3). Kuzvarwa kwemhuru dzakawanda kudai kunoreva kuti tariro yokuti mhuru imwe neimwe inorarama nekukura zvichienzaniswa nokunge mhuru yazvarwa kunze kwemasvondo matatu aya. Mushure mokunge mhuru idzi dzazvarwa dzinotanga kutevera ana mai vadzo.
Kutama kweNgongoni[chinja | edit source]
Ngongoni dzinozivikanwa nokutama kwadzinoita gore negore dzichitsvaka mafuro matsva. Mhuka idzi dzinovamba rwendo rwekutama mumwedzi waMay naJune apo nzara inomanikidza kuti ngongoni dzitame. Mugore rokunge kusina mafuro, dzinokasira kutama uku dzichitsvaka mafuro manyoro ane chikafu chakarurama.
Zvikara zvinodya ngongoni zvinosanganisira: shumba; dindingwe; bere; mbada negarwe - zvikara izvi zvinoita sezvinofarira nyama yengongoni. Iyo ngongoni ine simba rokuti inolwanisa kukuvadza chero neshumba zvakaipisisa. Mhuka iyi inokwanisa kumhanya kusvika paSpidhi we 64 km/hr. MuZimbabwe ngongoni dzinowanikwa dzakawanda kuHwange National Park.
Kuberekana[chinja | edit source]
Ngongoni dzinotanda nzvari pakupera kwemwaka wekunaya kwemvura apo mhuka idzi dzinenge dzkasimba. Nguva yokushumira iri pakati paMay naJune, mhuru dzichizozvarwa pakati paJanuary naMarch. Ngongoni dzinotakura pamuviri kwemwedzi minomwe kusvika mipfumbamwe (8-9). Nzvari dzinobindura panguva imwe chete. Zvikwata zvenzvari dzengongoni zvinogara munzvimbo dzinochengetedzwa nemikono. hono dzinodana nzvari nokukuma nokudzvova.
Tsika[chinja | edit source]
Ngongoni inodyiwa nyama kuno kuchamhembe kweAfrica, nyama iyi inoitwa chimukuyu. Vanoodya vanoti nyama yenzvari ndiyo nhete pane yemukono.
- Mvumba imhuka ine simba yokuti inokwanisa kukuvadza shumba. Saka paine kutaura kunoti, "Akarwa semvumba".


text:
Manikidzo
Muchidzidzo chefundoyetsimba, Fosi (Force) kusvudzira kunoita kuti mutumbi ushanduke mukufamba kwauri kuita, murudzivo rwahuri kufamba kana kuti mukuumbwa kwacho. Izvi zvinoreva kuti fosi inokonzeresa chinhu chine huremu kuti chishanduke muchacha wacho (zvichisanganisa kutanga kufamba kwacho mukubva kumira), i.e. rufangu; kana kuti fosi inokonzeresa mitumbi usina kusimba kuti ushanduke mukuumbwa kwahwo. Fosi inogona kutsanangurwa nenzira dziri nyore dzakadai sekusunda kana kuzvuva. Fosi ine zvose hukuru nerudzivo zvichireva kuti fosi chiyero chemhando yemuchovha. Mutemo wechipiri waNewton, F = ma, pawakatanga kunyorwa wakanga wakati siyanei zvishoma, asi mumashoko akafanana: mutemo wakanyorwa naiye Isaac Newton unoti fosi ikuru (net force) inoshanda pane mutumbi hwakaenzana nerheti yekushanduka kwerunhanhira (momentum).
Fosi inopimwa nechiyero chinonzi Newton (N). Mutemo wechipiri waNewton unoti fosi ine tsazaniso inoti


text:
Bonga-musakwani
Bunga-masakwani (Gaboon Viper pachiRungu) inyoka inowanikwa munyika yeZimbabwe. Zita renyoka iyi rinobva pakuti mavara eganda rayo akada kufanana nemashizha akawoma (sakwani)-kunga-masakwani, bunga masakwani, senge masakwani, (mashizha akaoma). Izvi zvinoita kuti kana yakahwanda musakwani inetse kuwona. Zvinoibatsira pakutsvaga chikafu apo inoita zveku hwandira mhuka. Mhuka painoti ipfure ndopainobva yabatwa. Nyoka iyi ine mazino akareba kupfura edzimwe nyoka dzese pasi rese. Mazino acho anonzi anokwanisa kureba masendimita 5.5
Mu Zimbabwe inongowanikwa nzvimbo dziri kumabvazuva kwenyika uko kuno naya mvura yakawanda Huturu hwenyoka iyi imhando yehwuya hwuno kuvadza ropa (haemotoxin pa chiRungu) uye hwuno kwanisa kuwuraya munhu. Imwe mhando yehwuturu hwunowanikwa munyoka huturu hwunokuvadza uropi (neuro-toxin pa chiRungu)


text:
Reunion.com > Jeannie Kuchera - Frederick Kuri > Rosmund Kunz - Brent Kunze
Classmates from Rosmund Kunz to Brent Kunze
Victor Kunz Victoria Kunz Vincent Kunz Virginia Kunz Viroque Kunz Vivian Kunz Waldy Kunz Wallace Kunz Walter Kunz Wanda Kunz Ward Kunz Warren Kunz Wayne Kunz Wendi Kunz Wendy Kunz Werner Kunz Wesley Kunz Whitney Kunz Wilhelm Kunz Will Kunz William Kunz Yolanda Kunz Yvonne Kunz Zach Kunz Zachary Kunz Zachery Kunz Foster Kunz Jr Gene Kunz-bryan Allison Kunza Amy Kunza Andrea Kunza Ashley Kunza Bernard Kunza Bernie Kunza Dale Kunza Daniel Kunza Debbie Kunza James Kunza Jennifer Kunza Jerome Kunza Jerry Kunza Joey Kunza John Kunza Joseph Kunza Judith Kunza Karen Kunza Kenneth Kunza Lisa Kunza Marilyn Kunza Mark Kunza Mary Kunza Michael Kunza Mikel Kunza Patricia Kunza Paul Kunza Rachel Kunza Robert Kunza Scott Kunza Vickie Kunza Nancy Kunzat Aaron Kunze Abby Kunze Adam Kunze Alan Kunze Albert Kunze Alexandra Kunze Alfons Kunze Alice Kunze Allen Kunze Allison Kunze Alvin Kunze Alyce Kunze Amanda Kunze Amy Kunze Andrea Kunze Andreas Kunze Andrew Kunze Andy Kunze Angela Kunze Angie Kunze Anita Kunze Ann Kunze Anne Kunze Anthony Kunze Antony Kunze April Kunze Arnold Kunze Arthur Kunze Ashley Kunze Aubrie Kunze Barbara Kunze Barry Kunze Ben Kunze Benjamin Kunze Bernard Kunze Bernice Kunze Beth Kunze Betsy Kunze Betty Kunze Beverly Kunze Bill Kunze Billie Kunze Blake Kunze Bob Kunze Bobby Kunze Bonnelyn Kunze Bonnie Kunze Brad Kunze Bradley Kunze Brandon Kunze Brant Kunze Brenda Kunze Brent Kunze Rosmund Kunz Ross Kunz Rowan Kunz Roy Kunz Ruby Kunz Rudolph Kunz Russ Kunz Russel Kunz Russell Kunz Ruth Kunz Ryan Kunz Sabrina Kunz Sally Kunz Sam Kunz Samantha Kunz Samuel Kunz Sandra Kunz Sandy Kunz Sara Kunz Sarah Kunz Scot Kunz Scott Kunz Sean Kunz Sebastian Kunz Seth Kunz Shane Kunz Shannon Kunz Shari Kunz Sharon Kunz Shasta Kunz Shaun Kunz Shawn Kunz Shawnee Kunz Shayne Kunz Sheila Kunz Shelby Kunz Sheldon Kunz Shelley Kunz Shellie Kunz Shelly Kunz Sheri Kunz Sherri Kunz Sherrie Kunz Sherry Kunz Shiloh Kunz Shirley Kunz Sid Kunz Sieglinde Kunz Simon Kunz Sinalei Kunz Skip Kunz Skyler Kunz Sonia Kunz Sonya Kunz Sophia Kunz Spencer Kunz Stacey Kunz Staci Kunz Stacy Kunz Stefan Kunz Steph Kunz Stephan Kunz Stephanie Kunz Stephen Kunz Stetson Kunz Steve Kunz Steven Kunz Stuart Kunz Sue Kunz Susan Kunz Susanne Kunz Suzan Kunz Suzanne Kunz Sylvia Kunz Tamara Kunz Tammy Kunz Tanja Kunz Tanner Kunz Tanya Kunz Tara Kunz Tarra Kunz Taryn Kunz Tasha Kunz Taylor Kunz Ted Kunz Teresa Kunz Teri Kunz Terrance Kunz Terri Kunz Terrie Kunz Terry Kunz Tess Kunz Tessa Kunz Thad Kunz Thaddeus Kunz Thelma Kunz Theodore Kunz Theresa Kunz Thomas Kunz Thornton Kunz Tiffany Kunz Tim Kunz Timothy Kunz Tina Kunz Tisha Kunz Toby Kunz Todd Kunz Tom Kunz Tomi Kunz Toni Kunz Tonia Kunz Tony Kunz Tonya Kunz Tracey Kunz Traci Kunz Tracy Kunz Travis Kunz Trevor Kunz Tricia Kunz Trina Kunz Trisha Kunz Tristan Kunz Troy Kunz Tyler Kunz Tyson Kunz Ulrike Kunz Valerie Kunz Vanessa Kunz Vera Kunz Verla Kunz Verna Kunz Vernon Kunz Veronica Kunz Vicki Kunz Vickie Kunz Vickilyn Kunz Vicky Kunz


text:
Hushangazhi
Hushangazhi (Industry in English) zvinoreva nvzimbo dzinoitirwa mabasa ekugadzira zvinhu; kushumira nenzira dzakasiyana, nokukohwa zviwanikwa zviri muvhu kana muamasango. Tiri pahushangazhi zvakanaka kutsanangura kupiwa kwemazita matsva ari pano.
Contents
Mazita ezvinowanikwa pahushangazhi[chinja | edit source]
Kushangazhika (Industrious)- izwi iri rinoreva kushanda nesimba, munhu achiita mabasa mazhinji. Uyu munhu anoshangazhika, munhu anoshanda asina unyope.
Mushangazhi (Industrialist) - iri izita rapiwa kududza muridzi akatanga kambani yake. Pari zvino hatina izwi rinodudza kuti Industrialist tisina kuti muzvinabhizinisi.
Hushangazhi (Industry) - iri izita rapiwa kuti rireve nzvimbo dzose dzakavakirwa kuti vashandi vange vachisangana vachiita mabasa akasiyana-siyana. Muenzaniso ungapiwa ndewekuti muHarare tine Dunhu reHushangazhi reWillowvale - (Willowvale Industrial Area).
Mipanda yeHushangazhi[chinja | edit source]
Hushangazhi Hwekutanga (Primary Industry) - iri iboka rehushangazhi rinosanganisira: kurima mbesa, miti nemichero; kupfuya mhuka; kuredza hove, kuchera mabwe nesimbi zvichingodaro. Hushangazhi hwekutanga hunechekuita nemabasa anokohwa zviwanikwa zviri muvhu nezvinokura muvhu. Mimwe mienzaniso yeHushangazhi Hwekutanga yatinowana muZimbabwe ndeiyi: kurima nzimbe, chibage, nedonje; kuchera mugodhi ye ndarama, mhangura, zeng'e, platinum, marasha(coal) neChrome; kurima michero yemaranjisi, kurima miti yemapuranga.
Hushangazhi Hwepiri (Secondary Industry) - iri iboka reHushangazhi rinoshandura zvibereko zvinobuda muHushangazhi hwekutanga kuita zvinhu zvinoshandiswa mazuva ose. Zvibereko zveHushangazhi Hwepiri zvinoshandiswa mudzimba, mumabasa uye zvinogona kushanda mune mamwe mapoka eHushangazhi Hwepiri. Mimwe mienzaniso yatinowana muZimbabwe ndeiyi: kugadzira shangu; kugaya chibage kuita hupfu; kuveza midziyo yemumba; kuruka machira zvichingodaro.
Hushangazhi Hwetatu (Tertiary Industry) iri iboka reHushangazhi rinoshumira mumabasa akasiyana-siyana; zvibereko zveHushangazhi uhwu hazvisiri zvinhu zvinobatika asi kubatsira kuwanikwa nekufambiswa kwezvinhu zvinobatika. Marudzi eHushangazhi Hwetatu anosanganisira maBhangi; Zvitoro; Kufambiswa kwezvinhu pamwe nevanhu; Insurance; mabasa eHurumende, matare emhosva; maHotera; nzvimbo dzemafaro nedzekushanya, zvichingodaro. Iri boka reHushangazhi rine chekuita nekusvitsa Hushumiri (Service) kuvanhu uye kune mamwe mapoka eHushangazhi.
Zvinopinda muHushangazhi[chinja | edit source]
Chikamu chino chinotsanangudza zvinodikanwa kuti Hushangazhi hunge huchifamba nenzira yakanaka inounza budiriro. Zvinopinda muHushangazhi (Industrial Inputs) zvinosanganisira: zvinhu zvinobatika; zvivakwa; zvirongwa zveHurumende; zvirongwa zvekuwanikwa kwemari; kuchengetedzwa kwemitemo; kutsiva mari inorasika munjodzi; zvichingodaro.
Vambe, huvambe (Capital)- iri zita rapiwa rinoreva mari inounganidzwa nemushangazhi kutanga bhizinisi kana hushangazhi. Zita iri ribatawo zvakare zvimwe zvinodiwa kutanga bhizinizi, zvinoti: michina, nzvimbo yokushandira, zvivakwa, zvichingodaro. Huvambe hunounganinzwa nenzira dzakasiyana dzinoti: zvikwereti zvema Bhangi, mari yakachengetedzwa, uye kutsvaka mari pamusika wemari (Stock Exchange).
Nzvimbo yekushandira (Land) - mhando dzose dzehushangazhi dzinoda nzvimbo yekushandira ingava: minda, masango, zvivakwa, mahofisi kana mafakitari.
Magetsi (Electricity)- Magetsi akakosha kana tatarisana nehushangazhi hwanhasi nokuti michina mizhnji inosundwa nesimba nemagetsi. Zvakanyanya kukosha kuva nemagetsi akabaka nguva dzose kuti makambani asarase mari achibhadhara vashandi vakatarira michina isiri kushanda.
Vanhu vane Hunyanzvi (Skilled People)- mabasa anobatwa muhushangazhi anodaidzira hunyanzwi hwepamusoro, hungava hunyanzwi hunodzidziswa muzvikoro zvetatu (tertiary education) kana kuti hunyanzwi hunowanikwa pakambani. Makambani nehurumende vanoshandisa mari yakawanda kudzidzisa hunyanzwi zvemabasa akasiyana-siyana.
Michina yeHushangazhi (Plant, Machines, Equipment)- kune mhando dzakasiyana-siyana dzemichina zvichienderana nebasa riri kushandwa. Michina mizhinji inosundwa nemagetsi uye inotengwa nemari zhinji. Pari zvino michina mizhinji inoshandiswa muhushangazhi muZimbabwe, inotengwa kunze kwenyika zvikuru kunyika dziri mhiri kwemakungwa - nyika dzekuEurope neAsia.
Ruzivo RweHumhizha (Technology)- kuti hushangazhi huvepo panofanirwa kuve nehumhizha hwacho hwekugadzira kana kushumira nenzira inobuditsa zvibereko zviri kutengwa nevanhu. Sokuti kuchera ndarama panodiwa kunge paine humizha hunosanganisira: kudhuura matombo pasi pemugodhi, kutakura chitofu (ore) kubva mumugodhi, mhandambwe dzinopwanya nekutseta chitofu (crushers & mills), nezvimwe zvakawanda zvinosvitsa pakuve nechidhinha chendarama.
Mari yeZvirikwereti (Bank Loans)
Mari yeTsivatsaona (Insurance)- Tsivatsaona chirongwa chinobatsira vemabhizinisi munguva yokunge nzvimbo dzavo dzehushangazhi dzarasikirwa nemari kuburikidza nenjodzi dzinoitika muhushangazhi. Vamabhizinisi vanoripa muripo kuKambani dzeTsivatsaona (Insurance) mwedzi wega-wega; musi unoitika tsaona munzvimbo yehushangazhi, makambani eTsivatsaona anotsiva hukoshi hwechinhu chinenge charasika mutsaona. Izvi zvinobatsira kuti vemabhizinisi vakwanise kudzoka pakushanda zvakare mushure metsaona. Kambani dzeTsivatsaona dzinogamuchira mudeme-mudeme kubva kumabhizinisi akawanda, izvi zvichibatsira kuti pave nehomwe yemari inoshandiswa musi unoitika tsaona kune avo vanenge vakaita mudeme-mudeme.
Zvirongwa zveTsivatsaona zvinofukidzira kurasikirwa kungaitwa mutsaona dzingava dzemotokari, dzemichina, kutsva nemoto, kukuvara kwevashandi pabasa, rufu nezvimwe zvinenge zvakabvumiranwa kunzi zvive zvakafukidzwa. Kune mitemo yehurumende inopa zvisungo zvokuti vashandi vange vakafukidzirwa pasi petsivatsaona. Zvakare kune mhando dzemitoro isingatenderwe kufamba pamigwagwa isina kutererwa netsivatsaona.
Mitemo yeNyika (Legislation, Policies, Regulations) - Mitemo yenyika yakakosha zvikuru kana tatarisana nesarudzo yokuti muzvinabhizinisi ovaka nzvimbo yohushangazhi kupi. Mitemo yenyika inodudza kuti zviri nyore sei kuvamba bhizinisi munzvimbo dzakasiyana-siyana. Zvinhu zvinotariswa nevanovamba mabhizinisi zvinosanganisira: mitero inoripwa nemakambani; mitemo inochengetedza kodzero dzokunge munhu ari muzvinabhizinisi; mitemo inotonga kuburitswa nekuchengetwa kwemari yokunze kwenyika; mitemo inotaura nezvekuchengetedzwa kwezviwanikwa nenharaunda iri kushandira hushangazhi, zvichingodaro.
Kutakurwa kweNhumbi (Transport) - hakuna nzvimbo inganzi inowanikwa zvinhu zvose zvinodikwa kushandiwa muhushangazhi, kana kuti inowanikwa musika yokutengesera zvabuda muhushangazhi. Apa ndipo pazvinokosha kuti pange pane migwagwa, njanji, ndege nedzimwe mhando dzokufambisa nadzo mbatya nevanhu, kuunza kunzvimbo dzehushangazhi uye kusvitsa kumusika yakasiyana-siyana. Tichoitarisa nyika yedu yeZimbabwe tinoona hushangazhi hwakasimbiswa nekuvapo kwenjanji, nemigwagwa.
Suwo (Port of Entry kuEnglish) inzvimbo inopindwa nayo nevanhu pamwe nenhumbi. Takatarisana nehushangazhi, mukova inzvimbo yakatenderwa pamutemo wenyika kuti ipindwe nayo nevanhu kana nhumbi. Pamitemo yenyika pamukova iyoyi ndipo chete panotenderwa kupinda kwevanhu nenhumbi. Suwo reBeitbridge ndiro rinopinda nenhumbi dzakawanda dzinopinda muZimbabwe.
Kuchengetedza Mitemo (Law Enforcement) - vemabhizinisi vanofara kuziva kuti nzvimbo dzehushangazhi dzavo dzinge dzakachengetedzwa pasi pemitemo uye kuti mbatya dzavanofambisa dzinge dzakachengetedzawo. Izvi zvinovapa kuva nechikuvimba kuti vane rutsigiro pasi pemitemo kana musi wasvika wokuti pane zvinoda kunotongwa kumatare edzimhosva.
Zvirongwa ZveHutano (Health Programs) - Kuvapo kwezvipatara kunosimbisawo hushangazhi zvikurusei takatarisana nekuti vashandi vave nekuchengetedzwa kwehutano.
Bundutso (Processes)- pasi pechikamu cheRuzivo rwehumhizha, Bundutso zvinoreva zvirongwa zvakatsikiswa zvinoshandiswa mukushandura nhumbi dzinopinda muhushangazhi kuti dzive zvibereko zvinokwanisa kutengeseka. Somuenzaniso, gasi reAmmonia rinogadzirwa kuchishandiswa Bundutso raHaber (Haber process). Petrol inowanikwa kubva kuPetroleum kuchishandiswa Bundutso rinonzi Fractional Distilation Process. Sugar inobikwa kuChiredzi kuchishandiswa Bundutso rinonzi pachiNdau kuBumhaCrystallization Process.
Hudaviri neHutongi muHushangazhi[chinja | edit source]
(Responsible Authorities). Pakushanda kunoita hushangazhi pane mapazi ehurumende ane hudaviri pamusoro pezvirongwa zvakasiyana-siyana zvine chinangwa chekuchengetedza mitemo yenyika. Mapazi aya akapiwa hutongi (authority) kuti ave anotarira kuti mitemo yakasiyana yehurumende yatevedzwa. Mapazi aya anobata basa zvichienderana nemitemo yakatarwa nedare reParamende - (Acts of Parliament). MuZimbabwe kune Mapazi ane hutongi pamusoro: pemvura; mitero; ndege, kutakurwa kwenhumbi nevanhu; uye michero nemhuka. Muenzaniso ndiyo inoti: Zimra; Zimre; Zinwa; Zinara; Municipalities; Natural Resources Board; Environmental Protection Authority; Civil Aviation Authority zvichingodaro.


text:
MUCHINDA uya akati, unotoshaya kuti zviri kumbofamba sei? Neniwo ndiri kushaya kuti zviri kumbofamba sei? Kwete zvekuti unotoona mapositori achirova mapurisa netsvimbo pamasowe amadzibaba Ishimairi, wotoona mapurisa achitiza. Wonzwa kuti madzibaba Ishimairi vari kushaikwa. Wotoshaya kuti zviri kumbofamba sei?
Mapurisa ozosunga mamwe mapositori aye, mapositori acho otanga kunyora tsamba achikumbira ruregerero kuna VaChihuri. VaChihuri voregedza kupindura tsamba yacho. Mapositori aye oramba ari muchitokisi. Pava paye mapositori aye ozonzi abvise ma$100 ekuti vabude muchitokisi, asi vobva vashaya mari yekubhadhara. Vakadzi vavo vobva vatanga kuchema, wobva watoshaya kuti zviri kumbofamba sei.
Zvisinei, idzi inyaya dzezviitiko zvemuHarare. Ini chandiri kushaya kuti zviri kumbofamba sei ndechekuti, mubepanhau munobuda mukadzi wechidiki azvara vana vana panguva imwe chete. Handizive kuti chiShona chinoti vana ava vanonzi chii, nekuti havasi mapatya, nekuti mapatya anozvarwa ari maviri chete.
Saka kana vabuda vari vana vanonzi chii? Vana vana vasikana vazvarwa nemudzimai wechidiki uyu, vanoita kuti mukadzi uyu nemurume wake vafare zvikuru nekuti mhuri yavo yave nevana vashanu. Baba vevana ava vave kutonzi “Baba vaFour”. Mamwe mazita haadi kuti utambe bhora reWorld Cup kuti ugozoapihwa.
Asi panguva imwe chete yatiri kufara pamwe chete namai Four nababa Four vekuMbare, kuZengeza kuri kuitikawo
chisionekwi humhandara hwamai! Kune mumwewo mudzimai ikoko kuChitungwiza, akarova mwana wake ane makore manomwe kusvikira mwana afa.
Amurova kusvikira afa kudaro, akabva asairira chitunha chemwana uyu pasi pemubhedha wavairara. Iye nemurume wake ndokutorara pamubhedha une chitunha chemwana pasi? Kutoridza ngonono husiku hwese, ndokutofuma vachitsvaira pachivanze nekuita mabasa avo ese sekunonzi zvinhu zvese zvakanaka. Murume ozoti atova masikati, chirega ndinotaura kumapurisa kuti takarara nechitunha mumba.
Upenyu hunoshamisa sesadza rinodyiwa risingatize vanhu vari kuridya. Ndine vanhu vazhinji vandinoziva vari kunamata kuti dai Mwari angovapawo mwana mumwe chete zvake saHannah wemuBhaibheri. Mwana mumwe chete zvake wekuti vangonzi amai nhingi kana baba vayeyo, asi ndipo paunoona mumwe munhu achidzvura mwana sekunonzi ari kurova nyoka yapinda mumba.
Kana musingade vana vamakapihwa, garai maenda kunotaura nevanochengeta vana mumisha inochengeterwa nherera vakubatsirei. Asi chiripo ndechekuti vana vatinoitira zvakaipa kudai ivava, ndivo vanhu vanotida kudarika vana vatiri kutarisira kuita kwatakazonoroorwa.
Zvino kutadza kufunga kwemukadzi wekuZengeza uyu kwamushaisa zvese. Kana anga achifunga kuti kwaakaroorwa vachamuda kana asisina mwana wake, airasa. Iko zvino vekwaanga akaroorwa vanogona kunge vave kuti, “Hama yedu haingaroore mhondi inotiunzira ngozi mumusha.”
Zvekuti kana murume wamai ava akasavharirwa pamwe chete navo, chokwadi chiripo ndechekuti achasara achitsvaga mumwe mukadzi, opfuurira mberi neupenyu hwake. Uyu mukadzi wekufunga kuti akauraya mwana wake achabva adiwa chaizvo achaona kuti munhu aimuda zvechokwadi uye zvisina kunyepedzera, ndiye mwana wake waakaponda uyu. Dai Mwari vatibatsira kuti kana zvichinge zvaoma, tisafunge nezvigunwe panzvimbo yekufunga nepfungwa.
ignatiusmabasa@gmail.com


text:
VECHIDUKU VANOBVUNZA KUTI
Zvii Zvandinofanira Kuziva Nezvokutumira Mameseji?
:-) Kana ukazviita nouchenjeri kutumirana mameseji kunogona kubatsira kuti ugare uchiziva kuti zvii zviri kuitika kune vamwe.
:-( Ukasangwarira mamwe mameseji anogona kukanganisa ushamwari hwako kana kuti mukurumbira wako.
Nyaya ino ichakuudza zvaunofanira kuziva nezve
Zvimwe zvichataurwawo munyaya ino ndeizvi:
Munhu waunotumira mameseji
Vechiduku vakawanda vanoona sokuti hapana imwe nzira yavangakurukura nevamwe kunze kwokutumirana mameseji. Unokwanisa kutumira mameseji kune chero munhu waunoda ari mufoni yako kunze kwekunge vabereki vako vakurambidza.
“Baba vangu havazvifariri ini nemunin’ina wangu patinotaura nevakomana. Kana kuri kuti tinoda kutaura nemunhu wechikomana, tinofanira kuzviita tichishandisa foni yemumba munotandarira vanhu, vamwe vanhu varipo.”
—Lenore.
Zvaunofanira kuziva: Kana ukapa nhamba yako yefoni kumunhu wose wose, unogona kuzvipinza mudambudziko.
“Kana ukapa munhu wose wose nhamba yefoni yako unogona kutumirwa mameseji kana kuti mapikicha ausingafariri.”
—Scott.
“Kana uri musikana ukagara uchitumirana mameseji nomukomana, zviri nyore kuti unzwe wava kuda munhu iyeye. Ndizvo zvinogona kuitika kunyange uri mukomana kana ukagara uchitumirana nemusikana.”
—Steven.
Bhaibheri rinoti: “
Munhu ane njere anoona dambudziko ovanda.” (Zvirevo 22:3) Unogona kuzvidzivirira pamatambudziko akawanda kana ukashandisa uchenjeri pakutumira mameseji.
Nyaya yakanyatsoitika: “
Ndaishamwaridzana nomumwe mukomana, uye taigara tichitumirana mameseji. Ndaingoti tingori shamwari. Handina kuona chakaipa nokushamwaridzana kwataiita kusvikira musi waakandiudza kuti anondida. Ndakazopatika, ndokuona kuti ndakanga ndisingafaniri kunge ndakapedza nguva yakawanda ndichitaura uye ndichitumirana naye mameseji, sezvandaiita.”
Funga nezveizvi: Unofunga kuti ushamwari hwavo hwaizomira sei Melinda paakaziva zvaifungwa nomukomana uyu?
Nyorazve nyaya iyi! Zvii zvaigona kunge zvakaitwa naMelinda kuitira kuti iye nemukomana uyu vangoramba vari shamwari?
Zvaunonyora pakutumira mameseji
Hazvina kumbooma kutumira mameseji uye kutumirwa mameseji kunonakidza. Asi zviri nyore kukanganwa kuti vanhu vanonzwisisa zvakasiyana-siyana mameseji avanenge vatumirwa.
Zvaunofanira kuziva: Munhu anenge atumirwa meseji anogona kunzwisisa zvakatosiyana nezviri kufungwa nemunhu atumira meseji yacho.
“Pameseji haugoni kuona manzwiro emunhu uye kuti ari kutaura sei. Izvozvo zvinogona kuita kuti vanhu vasanzwisisana.”
—Briana.
“Ndinoziva vasikana vakakanganisa mukurumbira wavo uye vanozivikanwa nokuita senge vari kuda munhu nemhaka yemameseji avanenge vatumira vakomana.”
—Laura.
Bhaibheri rinoti: “
Vanhu vakarurama vanofunga vasati vapindura.” (Zvirevo 15:
Paunotumira mameseji
Unogona kuzvipa mitemo pakutumira mameseji.
Zvaunofanira kuziva: Kana ukasangwarira mashoko aunoshandisa pakutumira kwaunoita mameseji ako, unogona kuita zvinogumbura vamwe zvoita kuti upedzisire usisina shamwari.
“Zviri nyore kukanganwa mitemo yaunozvipa pakutumira mameseji. Pandinenge ndichitaura nemumwe munhu kana kuti tichidya ndinogona kubva ndatumira munhu wandiinaye meseji.”
—Allison.
“Zvine ngozi kunyora meseji iwe uchityaira. Kana ziso rikangobva mumugwagwa, unogona kuita tsaona.”
—Anne.
Bhaibheri rinoti: “
Chinhu chimwe nechimwe chine nguva yakatarwa, . . . nguva yokunyarara nenguva yokutaura.” (Muparidzi 3:
Mazano pakutumira mameseji
Munhu waunotumira mameseji
;-) Teerera zvaunoudzwa nevabereki vako.
—VaKorose 3:20.
;-) Haikona kungopa munhu wose wose nhamba dzako dzefoni. Kuramba kwaunoita zvakanakanaka kuudza munhu wose wose zvinhu zvine chokuita noupenyu hwako kusanganisira nhamba dzako dzefoni, chiratidzo chokuti uri kuva neunyanzvi hunozokubatsira kana wakura.
;-) Usanyanya kujairana nemunhu zvokuti unobva wamutumira mameseji anoratidza senge unomuda. Kana ukanzwa mwoyo wako wava kuda munhu iyeye, kazhinji kacho ndiwe ucharwadziwa uye uchaodzwa mwoyo.
“Vabereki vangu vava kundivimba pamashandisiro andinoita foni yangu, saka kana iri nyaya yokuti ndiani wandichaisa mufoni mangu vanoziva kuti ndichazviita nokuchenjera.”
—Briana.
Zvaunonyora pakutumira mameseji
;-) Usati watanga kunyora meseji yako, tanga wazvibvunza kuti, ‘Ndinofanira kuita zvokutumira meseji here?’ Zvingava zvakanaka kuti uite zvokufona kana kutozotaura nemunhu wacho.
;-) Pakunyora meseji usanyora mashoko okuti unozonyara kuataura kana maonana nemunhu wacho. “
Kana zvauri kuda kunyora zvisingaiti kuzvitaura, usatumira meseji yacho,” anodaro Sarah ane makore 23.
“Kana mumwe munhu akakutumira mifananidzo inonyadzisa, udza vabereki vako. Kuita izvozvo kuchakudzivirira uye zvichaitawo kuti vabereki vako vavimbe newe.”
—Sirvan.
Paunotumira mameseji
;-) Gara wazviudza nguva dzaunoti dzikakwana haushandisi foni. “
Handigari nefoni yangu pandinenge ndichidya kana kuti pandinenge ndichidzidza,” anodaro musikana anonzi Olivia. “
Ndinoidzima nguva yemisangano yechiKristu kuitira kuti ndisazopindwa nemuedzo wokuda kuitarisa.”
;-) Funga zvinodiwawo nevamwe. (VaFiripi 2:4) Usanyora meseji paunenge uchitaura nemumwe munhu.
“Ndakazvipa mutemo wokuti handitumiri meseji kana ndiine vamwe kunze kwekuti zvakakodzera kuti ndidaro. Chimwewo ndechokuti handipi munhu nhamba dzangu dzefoni nemhaka yokungoti ndinomuziva.”
—Janelly.


text:
Maongororo ano gutsa meso senhumbu Ndino ona maruva kutumbuka pamuti Usina pfumvudza, kuti mwacha zidzumbu Hwema huno tasva mhepo kuenda rwendo Igwezvo kushiri nenyuchi, kwandiri paditi Idonhodzo ndofunga shupiko renge hondo Muchini unopipidza, wada kuti ndiongorore Kundidzora ndigadzirise pasave nengozi… Read more ›
teyoupfumi Ndaiti zvimwe mudyandigere Muteyo wehupfumi Nanga kuposha vamwe. pagomo pagomo papfigwa ndararisa murapwi ndanzwa. Nhau mapopopo.
Mandiwana ! Mandibata ! Handityi ! Handizi ndega. Ndiri ‘fandareva. Ndionerei zvenyu pasi. Muchapagara. Kwamuri ndiri mbeu yeparuware. Asi ndipo paino onekwa nevakawanda Rovai zvenyu. Pondai ! Handirove. Magaro, tsoka, musana, sikarudzi. Chirarai hope dzandashaya, dzimai Pfungwa nezvipo, muumbavha gutsanai… Read more ›
Haiku rudzi rwekudetemba muChiJapani. Mitemo yacho yehaiku [kuhaika] muChiJapani yakaoma asi vanyori vemimwe mitauro yakaita seChiHingirishi vari kutamba nemanyorerwo ehaiku nenzira dzino pindirana nemitauro yavo. Inonyorwa iri mitsetse mitatu chete. Chimwewo ndechekuti zvinotoda kuti pave nongedzo yemwaka.
Pamusoroi vanhu wee ! Nhungamidzo 1 Pamusoroi vanhu wee Toda kusvitsa maoko Kuvakuru kumusoro Nekuvadiki, ndivo nhaka Nevakombi, ndine mhaka ! 2 Ndipei nzeve vanhu wee Imi vari pano nhasi Nevari pasi, unjere ndipei Nevari nzvimbo dzakatsarukana doda kutongesa nekupangana
O Nehanda Nyakasikana! Kunozove riniko, Isu VaNyai tichitambudzika; Mweya Unoera! Kunozove riniko, Isu VaNyai tichidzvinyirirwa? Ko, inga taneta wani nokunwa misodzi; Ko, toshirira kudzamara kuve riniko? Ko, inga panguva yechando miti inozvizorodza, Inokuhumuka mashizha yombowana rudekaro, Kwozoti nokuchena kwokunze yodombera;… Read more ›
MuHarare tabikika tikaibva Chasara kuti tipakurwe, tidyiwe Isu tunyama tusina muto, twatsvira mupoto! Kana rufu, nhunzi nehonye zvichatirutsa Isu tuvanhu twakabata lunch yemaputi Tuvanhu twune kwashi necholera Tusina tariro nekwekufarira.
Handityi ini, handityi kunzi rombe Umwe wevaya vamunonzwa kuti Varoverako kumadhiya asipore Kwatinokwata nehuranda, takanamwa nehurimbo; Uko nyadzi dzinofamba uri musvo Dzichikasvana nezvitubu zvizere nhunzi. Asi handityi ini Ndati handityi kunzi rombe. Izvozvi regai ndibude Ndinomema munda wenyadzi. Ndati regai… Read more ›
Pane makore andakazvivhomhora ndokufamba sendisimo, ndazvisendeka pamadziro ezvisionekwe, zvekuti chero pakumira pamberi pemira, mutumbi wangu waivhundutswa nekuzviona. Mazuva iwayo zvainzi neni ndanga ndashanduka, ndichisade kana kuudzwa kune uyo wandaimbova uyo aichingunozivikanwa nevaya vasari vanga vasina kundiona kwemakore…
Ndakaonawo apfichuka payairidzwa Kwasa Kwasa Ndikati ndamuwana wangu apindwa neAfrica Ndikatsegaira mhani, parutivi twasa twasa rikasvikodoka tichingochokonyora pasi netsoka.


text:
Doro
Doro (Beer) chinwiwa chinogadzirwa nokuviriswa kwezvirimwa kuchishandiswa mbiriso. Doro rinodhaka kana rikanwiwa rakawanda uye harina kunaka kuhutano kana richinwiwa rakawandisa.
Mamwe mazita edoro anonzi hwahwa, mhamba, mupeta uye kune mhando dzaka siyana siyana dzinoti, masese, kachasu, kangopisa ne doro rechi Rungu. MuZimbabwe doro rechirungu rinogadzirwa neNational Breweries, masese achi gadzirwa ne Chibuku Breweries uye nema kanzuru ne Afdis inogadzira kangopisa.
Kubatwa nedoro[chinja | edit source]
Kune matanho akasiyana ekubatwa nedoro zvichienderana nehuwandu uye mhando yedoro ranwiwa, uye vanhu vanodhakwa nehuwandu hwedoro hwakasiyana.
Kana munhu anwa doro anotanga kudhakwa doro richinge rawanda mumuviri. Kudhakwa kazhinji kunoonekwa nematauriro anenge oita munhu imwe nguva nyadzi dzapera otaura zvinhu asingawanzo kutaura kana doro risati ramubata.
Vamwe vatauri vanoti kudzandiwa vachireva kudhakwa asi pano tichati kudzandiwa kunodarika kudhakwa. Apa doro rinenge rabata muviri nepfungwa dzomunhu zvinodarika mwero wekunzi kudhakwa. Apa munhu anenge asisagone zvinhu zviri nyore sokufamba kana kumira.
Vamwewo vanoti kukorewa nedoro; asi pano tichati kukorewa doro rinenge rabata zvinodarika kudhaka nokudzandiwa. Apa doro rinenge romurwarisa munhu nokuwanda kwaro - iyi ndiyo inonzi intoxication kuEnglish.
Munhu anodhakwa kana kuti kuraradza anonzi chidhakwa kana kuti chiradza.


text:
Barika Rinobvumirwa Here?
Mhinduro yeBhaibheri
Kwekanguva, Mwari akambobvumira murume kuti aroore madzimai akawanda. (Genesisi 4:
Mwari akapa Jesu Kristu masimba okuti amutsidzire mutemo wake wepakutanga-tanga wokuti murume mumwe chete anofanira kuva nemudzimai mumwe chete. (Johani 8:
Iye akavasika kubva pakutanga akavaita munhurume nomunhukadzi. Uyewo kuti akati, ‘Saka murume achasiya baba vake naamai vake onamatira mudzimai wake, uye vaviri vacho vachava nyama imwe.’”
Mumwe wevadzidzi vaJesu akazofemerwa naMwari kuti anyore kuti: “
Murume mumwe nomumwe ngaave nomudzimai wake uye mukadzi mumwe nomumwe ave nomurume wake.” (1 VaKorinde 7:2) Bhaibheri rinotaurawo kuti, kuti murume akaroora anenge ari muungano yechiKristu apiwe mabasa okuita muungano, anofanira kunge ari “
murume ane mudzimai mumwe chete.”


text:
MuKristu Anogona Here Kuenda Kuchipatara Kuti Anorapwa?
Mhinduro yeBhaibheri
Hongu. Jesu paakataura kuti “
vanhu vakagwinya havadi chiremba, asi vanorwara vanomuda,” airatidza kuti vateveri vake vanogona kuenda kuchipatara kuti vanorapwa. (Mateu 9:12) Kunyange zvazvo Bhaibheri risiri bhuku rezvokurapa, rine mashoko anobatsira vaya vanoda kufadza Mwari.
Mibvunzo yaungazvibvunza
1. Ndinonzwisisa here marapirwo andichaitwa? Bhaibheri rinotiudza kuti tiongorore zvinhu panzvimbo ‘
pokutenda mashoko ose.’—Zvirevo 14:15.
2. Ndinofanira kumbonzwa vamwe vanachiremba here kuti vanotiwo chii? “
Vanhu vazhinji vanopa mazano” vanogona kubatsira, kunyanya kana dambudziko rauinaro rakakura.—Zvirevo 15:22.
3. Marapirwo andichaitwa achaita kuti ndityore murayiro weBhaibheri ‘
wokurega ropa’ here?—Mabasa 15:20.
4. Kurapa kwacho kuchange kuchibatanidza zvemidzimu here? Bhaibheri rinorambidza “
tsika yokuita zvemidzimu.” (VaGaratiya 5:19-21) Kuti uone kana kurapa kwacho kuchizobatanidza zvemidzimu, funga nezvemibvunzo iyi:
Anorapa wacho anoita zvemidzimu here?
Zviri kunzi ndezvechivanhu zvakonzera chirwere chacho here kana kuti pane vanhu vari kukuroya?
Pakushandisa mishonga yacho panourayiwa mhuka uye poshandiswa ropa here, kana kudeketera kana kuita tumwe tumitemo tusinganzwisisiki?
5. Ndava kunyanya kunetseka nezveutano hwangu here? Bhaibheri rinoti: “
Kunzwisisa kwenyu ngakuzivikanwe nevanhu vose.” (VaFiripi 4:5) Kuva munhu anonzwisisa kuchakubatsira kuti uise pfungwa dzako pazvinhu “
zvinokosha kupfuura zvimwe,” zvakadai sezvinhu zvokunamata.—VaFiripi 1:10; Mateu 5:3.


text:
Chii Chinonzi Gungwa Romoto? Rakafanana Here Nehero Kana Kuti Gehena?
Mhinduro yeBhaibheri
Mashoko okuti gungwa romoto anoreva kuparadzwa zvachose. Ndizvo zvimwe chetezvo neshoko rokuti Gehena, asi zvakasiyana nerokuti hero, nekuti iri rinoreva guva rinovigwa vanhu.
Igungwa rekufananidzira
Mavhesi mashanu eBhaibheri anotaura nezve“gungwa romoto” anoratidza kuti iri igungwa rokufananidzira. (Zvakazarurwa 19:20; 20:10, 14, 15; 21:8) Zvinhu zvinotevera zvinokandwa mugungwa romoto:
Dhiyabhorosi. (Zvakazarurwa 20:10) Dhiyabhorosi haasi munhu wenyama saka hazviiti kuti atsve nemoto.
—Eksodho 3:2; Vatongi 13:20.
Rufu. (Zvakazarurwa 20:14) Harusi chinhu chinobatika, asi runofananidzira kusakwanisa kuita chero chii zvacho, kureva kusava noupenyu. (Muparidzi 9:10) Hazviiti kupisa rufu nomoto.
“Chikara” uye “muprofita wenhema.” (Zvakazarurwa 19:20) Sezvo izvi zviri zvinhu zvokufananidzira, hazvingavi nemusoro here kuti titi gungwa razvinokandirwawo nderekufananidzira?
—Zvakazarurwa 13:11, 12; 16:13.
Chiratidzo chinofananidzira kuparadzwa zvachose
Bhaibheri rinoti gungwa romoto “rinomirira rufu rwechipiri.” (Zvakazarurwa 20:14; 21:8) Rufu rwokutanga rwunotaurwa muBhaibheri rwakakonzerwa nekutadza kwaAdhamu. Rufu urwu haruna simba nokuti kuchava nerumuko uye pakupedzisira Mwari acharubvisa.
Chinhu chinenge chapinda mugungwa romoto rokufananidzira hachifi chakabudamo
Gungwa romoto rinofananidzira rufu rwechipiri. Kunyange zvazvo ruchifananidzirawo kusakwanisa kuita chero chii zvacho, rwakasiyana nerwokutanga nekuti Bhaibheri hapana zvarinotaura nezvokumutswa kwevanhu vanofa rufu rwechipiri. Somuenzaniso, Bhaibheri rinoti Jesu ane “kiyi dzehero uye dzorufu,” zvichiratidza kuti ane simba rokumutsa vanhu vanofa nemhaka yechivi chaAdhamu. (Zvakazarurwa 1:18; 20:13, King James Version) Asi hakuna munhu ane kiyi yegungwa romoto kunyange Jesu chaiye. Gungwa iri rokufananidzira rinoreva chirango chokuparadzwa zvachose.
Gehena Rakafanana neMupata waHinomu
Shoko rokuti Gehena (muchiGiriki ge′en·na) rinowanika ka12 muBhaibheri. Rinofananidzira kuparadzwa zvachose kungofanana nezvinorehwa negungwa romoto. Mamwe maBhaibheri anoshandura shoko rokuti Gehena achiti “hero.” Asi Gehena rakasiyana nehero (muchiHebheru sheʼohl′, muchiGiriki hai′des).
Shoko rokuti “Gehena” rinoreva “Mupata waHinomu,” uyo waiva kunze kweJerusarema. Munguva yakanyorwa Bhaibheri, vagari vemuguta iri vairasira marara mumupata uyu. Vaiita kuti moto urambe uchibvira uchipisa marara uye honye ndidzo dzaizopedzisa zvainge zvisina kutsva.
Jesu akashandisa shoko rokuti Gehena achireva kuparadzwa nokusingaperi. (Mateu 23:33) Akati muGehena mune ‘honye dzisingafi uye moto usingadzimwi.’ (Mako 9:47, 48) Saka apa aitsigira zvaiitika muMupata waHinomu nezviri muuprofita hwaIsaya 66:24 inoti: “Vachabuda votarira zvitunha zvevarume vainditadzira; nokuti honye dziri pavari hadzizofi uye moto wavo hauzodzimwi.” Mufananidzo waJesu unoreva kuparadzwa zvachose kwete kurwadziswa. Honye nemoto zvinoparadza zvitunha, kwete vanhu vapenyu.
Bhaibheri haritauri kuti vanhu vari muGehena vachamutswa. “Gungwa romoto” uye “Gehena romoto” zvinofananidzira kuparadzwa nokusingaperi.
Mashoko okuti “vacharwadziswa masikati nousiku nokusingaperi-peri” anorevei?
Kana gungwa romoto richifananidzira kuparadzwa, nei Bhaibheri richiti Dhiyabhorosi, chikara uye muprofita wenhema “vacharwadziswa masikati nousiku nokusingaperi-peri”? (Zvakazarurwa 20:10) Pane zvikonzero 4 zvinoratidza kuti kurwadziswa uku ndekwokufananidzira:
Kuti Dhiyabhorosi arwadziswe nokusingaperi, zvinoreva kuti anofanira kuramba ari mupenyu. Zvisinei, Bhaibheri rinotaura kuti achaparadzwa, kana kuti achaurayiwa.
—VaHebheru 2:14.
Upenyu husingaperi, hachisi chirango asi chipo chinobva kuna Mwari.
—VaRoma 6:23.
Chikara nomuprofita wenhema zvinhu zvokufananidzira saka hazvikwanisi kurwadziswa.
Mamwe mashoko ari muBhaibheri anoratidza kuti kurwadziswa kuchaitwa Dhiyabhorosi kunoreva kuti achaparadzwa zvachose.
Shoko rakashandiswa muBhaibheri richireva kurwadziswa rinogonawo kureva kutadziswa kuita chimwe chinhu. Somuenzaniso shoko rechiGiriki rinoreva “vanhu vanorwadzisa” rakashandiswa pana Mateu 18:34, mune dzimwe shanduro rinonzi “varindi vejeri.” Izvi zvinoratidza kuti kurwadzisa kwakada kufanana nokutadziswa kuita chimwe chinhu. Saizvozvowo, nyaya imwe chete inotaurwa pana Mateu 8:29 uye Ruka 8:30, 31 inofananidza kurwadziswa ne“gomba rakadzikadzika,” iro rinofananidzira rufu. (VaRoma 10:7; Zvakazarurwa 20:1, 3) Mubhuku raZvakazarurwa, panenge pachitaurwa nezvokurwadziswa panenge pachifananidzira chimwe chinhu.


text:
Mwari Anoda Kuti Ndiitei Neupenyu Hwangu?
Mhinduro yeBhaibheri
Mwari anoda kuti uzive kuti ariko, uve shamwari yake, womuda uye womushumira nomwoyo wako wose. (Mateu 22:37, 38; Jakobho 4:8) Unogona kuziva zvinodiwa naMwari kuburikidza nokutarisa mararamiro aJesu uye dzidziso dzake. (Johani 7:16, 17) Jesu akanga asingagumiri pakutaura zvinodiwa naMwari asi kuti aitozviratidza nemararamiro aaiita. Kutaura zvazviri, Jesu akataura kuti chinangwa chake muupenyu chaiva chokuita ‘
zvinodiwa naiye akamutuma.’—Johani 6:38.
Ndinoda chiratidzo here kana kuti kurotswa kuti ndizive kuti Mwari anoda kuti ndiite sei neupenyu hwangu?
Kwete, nokuti Bhaibheri rine mashoko anobva kuna Mwari akanyorerwa vanhu. Rine zvaunoda kuti ‘
ushongedzerwe zvakakwana kuita mabasa ose akanaka.’ (2 Timoti 3:16, 17) Mwari anoda kuti ushandise Bhaibheri uye ‘
simba rako rokufunga’ kuti uzive zvaanoda kuti uite noupenyu hwako.—VaRoma 12:1, 2; VaEfeso 5:17.
Ndinganyatsokwanisa Kuita Zvinodiwa naMwari Here?
Hongu, unogona nokuti Bhaibheri rinoti: “
Mirayiro yaMwari haina kunyanya kutiomera.” (1 Johani 5:3, Easy-to-Read Version) Izvi hazvirevi kuti kuteerera mirayiro yaMwari kuri nyore nguva dzose. Asi kubatsirwa kwaunoitwa kwakakura chaizvo kana tichienzanisa nesimba raunoisa kuti uteerere mirayiro yake. Jesu pachake akati: “
Vanofara chaizvo vanonzwa shoko raMwari uye vachiriteerera!”—Ruka 11:28, Good News Translation.


text:
Zvombo zveShomwe
Zvombo zveShomwe (Nuclear Weapons) imhando yebhomba rinoputika richishandisa kupishinuka kweshomwe yehatomu, uku kungava kushanduka kwerudzi rwebanzura shomwe (nuclear fission) yehatomu kana rukunhidza shomwe (nuclear fusion) yehatomu. Nokumwe kutaura tinokwanisa kuti zvombo zveusomo. Hondo yeZvombo zveShomwe yakarwiwa kamwe apo United States of America yakadonhedza zvombo zveshomwe pamaguta eHiroshima neNagasaki kuJapan mugore 1945.
Kubvira pakadhuurwa mabhomba kuHiroshima neNagasaki, zvombo zveshomwe zvadhuurwa panhambo dzinodarika zviuru zviviri (2,000) nechinangwa chokuwongorora mashandiro uye kuratidzira ezvombo izvi. Nyika dzine zvombo zveshomwe kana dziri dzinozivikanwa kuti dziri kuzvitsvaga inyika shomane. Nyika dzinozivikanwa kuti dzakadhuura zvombo zveshomwe dzinosanganisira: United States, Soviet Union (Russia ndiyo yakagamuchidzwa zvombo zveshomwe), United Kingdom, France, China, India, Pakistan, neNorth Korea. Kune kufungidzira kuti Israel ine zvombo zveshomwe asi iyo Israel yaibvume kuti ine zvombo izvi. South Africa yakambenge yagadzira zvombo zveshomwe, asi kunonzi panguva yakanga yofa hutongi hwerusaruraganda zvombo izvi zvakagurunurwa, mushure mokunge South Africa yagamuchira Chibvumirano Chekumisa Kutekeshera kweZvombo zveShomwe.
Contents
Kurerutsa Mutauro[chinja | edit source]
Izwi rokuti nucleus rakabva pazwi reLatin rokuti nuc rinoreva little nut, kernel or core - apa kuchirehwa chikamu chenzungu chakapfava, chinodyiwa, chisiri mateko. Saka pano kuturikira kernel kuChiShona tinenge toti shomwe kana kuti usomo. Shomwe kana kuti usomo zvinoreva mhodzi dzinowanikwa mukati memateko enzungu kana pakati petsongoro pamichero yakadai sehacha kana pfura - idzi dziri mhodzi dzakapfava uye dziine mafuta.
Mhando dzezvombo zveshomwe[chinja | edit source]
Zvombo zvebanzura shomwe[chinja | edit source]
Zvombo zveshomwe zvose zviriko zvinowana simba rekudhuuka kubva pakupishinuka kwebanzura shomwe.
Zvombo zverukunhidza shomwe[chinja | edit source]
Imwe mhando yezvombo zveshomwe ndeizvo zvinoburitsa simba razvo kubva pakupishinuka kwerukunhidza shomwe.


text:
HARARE
—
Mapurisa eZimbabwe Republic Police anoti mutemo we Public Order and Security Act kana kuti POSA, uyo unonzi nevemapato anopikisa, nemamwe masangano anoshanda akazvimirira unoshandiswa kuvambunyikidza, kuvashungurudza nekuvhiringa misangano yavo, wakanaka chose mukuchengetedza runyararo nekodzero dzevanhu munyika.
Mashoko aya ataurwa nemumwe mukuru wemapurisa anoona nezvemitemo muchipurisa, Assistant Commissioner Takawira Nzombe, apo vange vari kutsangangurira komiti yeseneti inoona nezvekodzero dzevanhu mabasa emapurisa mukuvandudza kodzero dzevanhu munyika.
VaNzombe vati mutemo wePOSA unoshandiswa nemapurisa mukuona kuti masangano kana vanhu vanoratidzira vaita izvi murunyararo vasingatyore kana kuparadza zvinhu zvavamwe vanenge vasingaratidziri.
Vati zvichanetsa kuti mapurisa achengetedze runyararo sezvo bumbiro idzva rave kupa vanhu mukana wekuita misangano kana kuratidzira pamadiro
VaNzombe vati POSA yakanakira pakuti mapurisa anoita misangano nevanenge vachida kuratidzira pamwe nekuzivana navo kuitira kuti kana paine zvinenge zvaitika kana kuparadzwa kwezvinhu vanenge varonga kuratidzira ndivo vaizoripa.
Vati havabvumirani nevanoti mutemo wePOSA wakashata vachiti mutemo uyu wakanaka chose.
Bumbiro idzva remitemo yenyika rinopa vanhu kodzero yekuratidzira kana kuita misangano pachena vasina kuudza mapurisa sezvinodiwa pasi pemutemo wePOSA.
Mutemo uyu mumwe yemitemo inodarika mazana mana inofanirwa kugadziriswa kuti iienderane nebumbiro idzva.
Asi VaNzombe vaudza komiti iyi kuti dai bumbiro ravandudzwa zvakare kuitira kuti mutemo wePOSA urambe uripo.
VaNzombe vatiwo mutemo wekuti munhu anenge asungwa anofanirwa kuendeswa kudare mushure memazuva maviri asungwa, kana kuburitswa kana izvi zvatadza, unokanganisa mashandiro emapurisa zvikuru sei kunzvimbo dzisina matare edzimhosva.
Vati kunzvimbo idzi matare anogara kamwe kana kaviri pasvondo uye zvinonetsa kuti vaburitse vasungwa zvikuru sei vanenge vachipomherwa mhosva hombe dzakaita sekuponda kana kubhinya.
VaNzombe vakumbirawo maseneta kuti kuti kana zvichigona bumbiro idzva rivandudzudzwe kuitira kuti vakwanise kuchengeta vasungwa munzvimbo idzi kwenguva yakareba kudzamara vaenda kumatare.
VaNzombe vatiwo kunyange hazvo dare redzimhosva repamusoro rakapa mutongo wekuti mapurisa anofanira kuchenesa zvitokisi zvawo, mapurisa haagoni kuita izvi pari zvino sezvo asina mari.
Vati dare risati rapa mutongo uyu zvichitevera nyaya yainge yakwidzwa kudare iri neveWomen of Zimbabwe Arise mwedzi wapera, hurumende yainge yatoita ongororo yakaratidza kuti zvitokisi zvemapurisa nemajeri zvinofanira kuvandudzwa nekugara zvakachena.
Vati munhu wese anoda kuti zvitokisi kana majeri agare akachena sezvo munhu wese achikwanisa kusungwa kana kuenda kujeri musi upi zvawo.
Mune imwewo nyaya, VaNzombe vati hapana zvingaitwe nemapurisa panyaya yevamwe vakuru vakuru vemakambani vaizvipa mari dzakawandisisa vachiti vanhu ava vaitambiriswa mari idzi nemabhodhi emakambani avo.
Vati kunyange hazvo zvisina kunaka kuita izvi pachivanhu, zviri kumabhodhi emakambani iwaya kugadzirisa nyaya idzi vachiti mumwe wevanhu vaitambira mazimari akawandisisa, VaHappison Muchechetere veZBC, vakangosungirwa nyaya dzehuwori pakutengwa kwemuchina wekutepfenyura kubva kuChina apo vari kufungudzirwa kuti vakaita chikiribidi pakutenga muchina uyu.
Zvichetevera kubuda kwenyaya dzemari dzakawandisisa idzi kana kuti Salarygate veruzhinji vange vakatarisira kuti pachasungwa vanhu asi kusvika pari zvino hapana chati chaitika.
Nyaya Ina Irwin Chifera


text:
Ndoita Sei Kana Ndichisurukirwa?
Zvaunogona kuita
1. Isa pfungwa dzako pane zvaunogona kuita. (2 VaKorinde 11:6) Kunyange zvazvo zvakanaka kuti uzive zvausingagoni kuita, une zvakawanda zvaunogonawo kuita. Kuziva kuti unogona kuita chakati nechakati kuchakupa chivimbo chokuti usaramba uchizviona semunhu asingabatsiri uye uchakurira dambudziko rokusurukirwa. Zvibvunze kuti, ‘Ndezvipi zvandinogona kuita?’ Funga nezvematarenda auinawo kana unhu hwakanaka hwauinahwo.
2. Farira vamwe zvechokwadi. Tanga nokufarira munhu mumwe chete. Wechiduku anonzi Jorge anoti, “
Kungobvunza vamwe kuti mamuka sei kana kuvabvunza kuti basa ravo riri sei kunokubatsira kuti uvazive zviri nani.”
Zano: Usangotaura nevanhu vezera rako chete. Humwe ushamwari hwakanaka kwazvo hunotaurwa muBhaibheri hwaiva hwevanhu vemazera akasiyana zvikuru, vakadai saRute naNaomi, Dhavhidhi naJonatani, uye Timoti naPauro. (Rute 1:16, 17; 1 Samueri 18:1; 1 VaKorinde 4:17) Yeukawo kuti pakukurukurirana unofanirawo kupa vamwe mukana wokutaura. Vanhu vanofarira vanhu vanovateerera. Saka kana uchinyara, yeuka kuti hauzongorambi uri iwe unenge uchitaura!
3. ‘
Nzwira vamwe ngoni.’ (1 Petro 3:8) Kunyange kana usingabvumirani nemafungiro evamwe, vateerere usingavadimburiri. Edza kutsvaka uye kutaura zvinhu zvamunobvumirana. Kana musingabvumirani pane imwe nyaya, zvitaure nounyoro uye nokungwarira.
Zano: Taura nevamwe nenzira yaunoda kuti vataurewo newe. Kupopotera vamwe, kuvatsvinyira uyewo kuvatuka kana kuti kuvaita kuti vanzwe sokuti nguva dzose havana kururama kunoita kuti vanhu vatambire kure newe. Vachakuda zvikuru kana ‘
kutaura kwako kuine nyasha nguva dzose.’—VaKorose 4:6.


text:
Bulawayo
Bulawayo ndiro guta rechipiri pakukura muZimbabwe. Mukuzvitonga, guta iri rakafananawo neguta reHarare nokuda kwekuti rinonziwo rimwewo rematunhu eZimbabwe. Guta reBulawayo rinonziwo nevanhu 'City of Kings', 'Skies', 'Bluez' kana 'KoNtuthu ziyathunqa' - rinova izwi muSindebele rinoreva 'nzvimbo inemoto wakawanda utsi' - pakati pemwamwewo mazita. Ruzhinji rweguta iri rwakawanda maNdebele. Guta iri rakavakwa riine nzvimbo dzehushangazhi zhinji asi pari zvino vana muzvinabhizinizi vazhinji vakatama nezvinhu zvavo kuenda kuHarare nekuda kwekunetsa zvinhu munyika yeZimbabwe. Bulawayo ndirowo guta rega rikuru rinova pedyo neHwange National Park, Matopos National Park neMapopoma eMos-io-atunya.
Okonomi[chinja | edit source]
Guta reBulawayo ragorizikanwa senzvimbo yehushangazhi muZimbabwe. Ine makambani akawanda akaita seMerlin textiles, Zimbabwe Engineering Company (Zeco), Hubert Davies, Radar Metal Industries, National Blankets, G & D Shoes, Merlin, Tregers Group, Stewarts & Lloyds, Hunyani Holdings neCold Storage Commission pakati pemamwe. Asi pari zvino makambani aya mazhinji akatama akaenda kuHarare kana kuti akatovhara. Izvi zvirikukanganisa budiriro yeguta iri. Mishina nezvivakwa zveushangazhi muguta iyi zvakasiiwa zvichikonzera kushata kwezvivakwa izvi. Zvinotevera ndezve kuti mainivhesita anobva atya kuuya kuzoisa mari dzavo muguta iri.
Guta iri rinewo nhandare yendege yayowo inova inonzi Joshua Mqabuko Nkomo International Airport. Nharaunda yendege iyi yakawedzerwa mukukura nekuda kwekuwedzera kwevashanyi muguta nenzvimbo dziri pedyo neguta iri.


text:
Mwedzi (Mwaka)
Mwedzi imwe yenguva gumi nembiri dzinowumba gore. Gore rinotanga mumwedzi waNdira richipera mumwedzi waZvita.
Contents
Mwedzi yeGore muChiShona[chinja | edit source]
Zvinyogwa zviri pano zvakanyogwa sedudziro muChiShona yemashoko akanyogwa muChiRungu mugwaro iri remudandira (ndakariverenga muna Nyamavhuvhu 19, 2012) raVaSolomon Murungu.
Ndira (January)[chinja | edit source]
Mwedzi waNdira ndiwo mwedzi wokutanga kwegore. Izwi remwedzi uyu rakabva paizwi rinoreva zvipembenene zvinonzi zvindira (black beetle). Nokudaro mwedzi waNdira unonzi "mwedzi wendira".
Kukadzi (February)[chinja | edit source]
Kukadzi mwedzi wechipiri mugore.
Kurume (March)[chinja | edit source]
Kurume mwedzi wechitatu mugore.
Kubvumbi (April)[chinja | edit source]
Mwedzi waKubvumbi mwedzi wemvura inonaya. MuZimbabwe mvura painonaya inonaya yakawanda munguva diki-diki uye iine mabhanan'ana. Mvura inozongonaya zvokusasa kana mwaka wekunaya wave kundopera mumwedzi waKubvumbi. Kubvumbi zvoreva kunaya kwenvura kunoitika zvinyoro-nyoro ichi sasa.
Chivabvu (May)[chinja | edit source]
Mwedzi uyu wakanzi Chivabvu nokuti ndiwo mwedzi wokupedzirisira kwemwaka wezhezha uri mwedzi unowanikwa chobagwe chokugocha chokupedzisira.
Rimwe zita remwedzi weChivabvu rinoshandiswa nevamwe vatauri veChiVanhu ndiBandwe.
Chikumi (June)[chinja | edit source]
Chikumi mwedzi wechitanhatu mugore. Uyu ndiwo mwedzi uripakati pegore.
Chikunguru (July)[chinja | edit source]
Mwedzi uyu wakanzi Chikunguru nokuti ndiyo nguva inoibva muchero unonzi nhunguru. Hutsvuku hwenhunguru hunoendera nemashizha matsva emiti wemusasa newemutondo, izvi zvichiita kuti ruvara rwehutsvuku ruve rwakatandira nenyika.
Nyamavhuvhu (August)[chinja | edit source]
Mwedzi waNyamavhuvhu mwedzi wekuvhuvhuta kwemhepo zvichibva pakuti mwedzi uyu ndiyo kuva inoita mhepo yakasimba kudairika mwedzi yese.
Gunyana (September)[chinja | edit source]
Gunyana mwedzi wechipfumbamwe mugore unouya pamberi paNyamavhuvhu, uchiteverwa naGumiguru. Mvura yeGukurahundi inonaya mumwedzi waGunyana.
Mwedzi waGunyana ndivo mwedzi wenguva yokuzorora kukohwa zvese nekurima, iri nguva yekunyatsopeta makumbo, vanhu vakafunya, vakagara zvavo vachitandara mushure mokupedza kukohwa mwedzi yapfuura uyewo nguva yokurima ichiri kure mumwedzi inotevera.
Gumiguru (October)[chinja | edit source]
Mwedzi waGumiguru ndiwo mwedzi wechikumi mumwedzi yegore.
Mbudzi (November)[chinja | edit source]
Mwedzi waMbudzi ndiwo mwedzi apo mbudzi zhinji padzinobereka kana kuti padzinotarisira kubereka mbudzana. VaWilbert Sadomba, apo vainyora mugwaro rakanyogwa muChiRungu rinonzi "Using Taboos and Proverbs as Oral Archives of Indigenous Knowledge", vakanyatsogona kutsetsenura kududzira mwedzi waMbudzi nemashoko anotevera:
"Vanhukadzi vaonekwa sokunge vane hutsvene nechiremerera zvinofanana nezvinopiwa sikanyika nokuti vakapiwa chipo chekuzvara, chesikarudzi. Izvi zvinoratidzwa muzvivakahunhu nezvinoereswa mumagariro evanhu veChiShona. Mwedzi weMbudzi ndewenguva apo zvisikwa zvese zvinomera muvhu nezvinofamba zvinobereka vana vazvo, kutangisa vupenyu vutswa mushure mokunaya kwemvura. Nokuti zvokudya zvinenge zvakawanda uye zvichiwanikwa zviri nyore, mhuka dzose dzinodya zvinomera muvhu ndipo pazvinobereka vana. Mwedzi weMbudzi inguva iyo mhuka dzese dzinonyanyisa kuita vana, kusika upenyu hutsva. VeChivanhu pavakaona izvi vakasunga chiga chokuti kuroorana pakati pavo chive chinhu chinoera mumwedzi weMbudzi. Izvi vaiitira kuti vanhu vasauraya mbudzi dzinembudzana mudumbu dzisati dzazvagwa vachida usavi hwevanhu vanoungana pamakungano ekuroorana. Zvainzi vanoroorana mumwedzi weMbudzi vachawigwa nenhamo yokuva vacharambana zvisina tsarukano kana kuwigwa nenhamo yokushaya chibereko nevana mumba." ~ VaWilbert Sadomba (dudziro iyi yakanyogwa naKuda Rukanda apo achibetsera kunyora gwaro rino iri.)
Mashoko aya idudziro yemashoko akanyogwa naVaSadomba eChiRungu anotevera:
"Women are regarded with the sanctity of nature because they possess power of regeneration through their fecundity. This is reflected in a number of values, beliefs and taboos. November is known as Mwedzi wembudzi, the month of the goat. November marks the period of regeneration of both, flora and fauna following the first rains. With abundance of food, herbivores of all kinds start to reproduce and November is the peak period for this process of regeneration. This observation led to the development of the taboo that forbids marriage during the month of November. The taboo was developed to avoid accidental killing of pregnant animals for marriage or other ceremonies. The punishment suffered by people who marry in November is unreasonable breakdown of the marriage or some such calamity as failure to have children." ~ VaWilbert Sadomba, mugwaro rinonzi "Using Taboos and Proverbs as Oral Archives of Indigenous Knowledge"
Zvita (December)[chinja | edit source]
Zvita ishoko rinobva pakuti "mazviita zvakanaka" vadzimu vedu kuti chengeta gore rose. Nokudaro, mwedzi waZvita mwedzi mwedzi wekurangarira nokutenda madzitateguru, ivo vari vadzimu vedu. Zviitwa zvese zvinoera mumwedzi weMbudzi zvigona kuti zvichiitwa mumwedzi waZvita. Vanoroorana vagona kuchiroorana havo. Mbudzi nedzimwe mhuka dzinogona kuchiuraigwa vusavi zvino pamakungano emaroora. Vanhu vagonazvavo kuchiita ungano dzekupira kuvadzimu kana kugadzira vafi. Zvese izvi zvinochiitwa mukufara nokupemberera.


text:
Puresha
Muchidzidzo Fundoyetsimba, (Physics), puresha (Pressure) izwi rinotsanangudza huhwandu hweFosi iri kudzvanya pamusoro penharaunda yakapimwa. Puresha inopimwa nechiyero chinonzi Pascal kana kuti N/m2. Puresha inopimwa nerudzivo rwakarurama panharaunda yakadzvanyiwa nepuresha yacho.
- Ngatiti semuenzaniso pane zviumbwa zviviri chimwe nechimwe chine huremu hwe 100kg.
- Ngatitiyi chiumbwa chekutanga chakagara pauso hune nharaunda yakakura 1m2, chepiri chakagara pauso hune nharaunda yakakura 0,5m2.
- Zviumbwa zviviri zvinondonzwa neFosi yegunganidzo yakaenzana nokuda kwehuremu hwakaenzana.
- Asi chiumbwa chakagara pauso hudiki hwakakura 0,5m2 ndicho chinodzvanya nepuresha yakakura.
Tsazaniso yepuresha inoti, Puresha, P = (Fosi)/(Nharaunda)
Saka puresha iri pachiumbwa chekutanga = (100 x 9.8)/(1) = 980 N/m2
Puresha iri pachiumbwa chepiri = (100 x 9.8)/(0.5) = 1960 N/m2


text:
WASHINGTON—
Sangano rinoona nezvekudzivirirwa kwezvirwere mu America rakapa ruremekedzo kuchizvarwa chezimbabwe chinoita basa munyaya dzehutano.
Sangano re Centers For Disease Control And Prevention (CDC) rakapa Va Donewell Bangure ruremekedzo rwe 2014 William H. Foege Award.
Va Bangure, avo vanoshanda nebazi rezvehutano pa University of Zimbabwe, vari kuremekedzwa nemubayiro zvichitevera kushandisa hunyanzvi hwavo mukufambiswa kwemashoko akakosha munyaya dzehutano vachishandisa nharembozha.
VaBangure vanoyeuchidza vanhu kuti vasakanganwe kubayisa vana vavo nhomba vachivatumira ma short message service
, kana kuti sms
muchirongwa chemudunhu re Mashonaland West.
Mubairo waVaBangure wakaburitswa muzvinyorwa zvakaparurwa nemuzinda we America muHarare ne Chipiri. Mabiko emubayiro uyu akatoitwa muna Kubvumbi kuAtlanta, Georgia, mu America.
VaBangure vanoti zvakakosha kuti zvinyorwa zvinoitwa kuzvikoro zvepamusoro soro zviremekedzwe sezvaitwa zvinyorwa zviri kushandiswa muZimbabwe.
Sangano re CDC rinotsigira zvirongwa zviri kuitwa nebazi rezvehutano pa University of Zimbabwe senzira yekusimbaradza hunyanzvi munyaya dzezvehutano.
VaBangure ndivo chizvarwa cheAfrica chepiri kuwana ruremekedzo urwu zvichitevera kupihwa kwakaita chimwe chizvarwa chekuNigeria, Dr Luka Ibrahim, ruremekedzo urwu mugore ra 2011.
Vachitaura mugwaro remuzinda weAmerica neChipiri, vanomirira sangano re CDC muZimbabwe, Va Peter Kilmarx, vanoti kuremekedzwa kwaVaBangure kunoratidza hunyanzvi hunowanikwa pachikoro chepamusoro soro che University of Zimbabwe.
Hurukuro naVa Donewell Bangure
.


text:
Chidzidzo 7
Umambo hwaMwari Chii?
1. Umambo hwaMwari chii?
Umambo hwaMwari ihurumende yekudenga. Huchatsiva dzimwe hurumende dzose uye huchaita kuti kuda kwaMwari kuitwe kudenga uye panyika. Mashoko anotaura nezveUmambo hwaMwari akanaka. Munguva pfupi iri kutevera, Umambo hwaMwari huchaita kuti pave neutongi hwakanaka hunodiwa nevanhu. Huchabatanidza vanhu vose vanenge vari panyika.
Jehovha akagadza Mwanakomana wake, Jesu Kristu, kuti ave Mambo woUmambo hwake.
2. Nei Jesu ari Mambo akakodzera?
Mwanakomana waMwari ndiye Mambo akakodzera nokuti ane mutsa, uye haatsuduguki pane zvakarurama. (Johani 1:14) Uyewo, ane simba rokubatsira vanhu nokuti achatonga nyika ari kudenga. Pashure pokunge amutswa, akaenda kudenga akagara achimirira ari kuruoko rworudyi rwaJehovha. (VaHebheru 10:12, 13) Pakupedzisira, Mwari akamupa simba kuti atange kutonga.
3. Ndivanaani vachatonga naJesu?
Boka rinonzi “vatsvene” richatonga naJesu kudenga. (Dhanieri 7:27) Vatsvene vakatanga kusarudzwa vaiva vaapostora vaJesu vakatendeka. Jehovha ari kuenderera mberi nokusarudza varume nevakadzi vakatendeka sevatsvene kusvika parizvino. Sezvakaita Jesu, vanomutswa vaine muviri womudzimu.
Vanhu vangani vanoenda kudenga? Jesu akavadana kuti “boka duku.” (Ruka 12:32) Pakupedzisira vachasvika 144 000. Vachabatana naJesu pakutonga nyika.
4. Chii chakaitika Jesu paakatanga kutonga?
Umambo hwaMwari hwakatanga kutonga muna 1914. * Chakatanga kuitwa naJesu saMambo kwaiva kukanda Satani nemadhimoni ake panyika. Satani akabva atsamwa kwazvo ndokutanga kukonzera matambudziko panyika yose. (Zvakazarurwa 12:7-10, 12) Kubvira ipapo, kutambura kwevanhu kwawedzera zvakanyanya. Hondo, nzara, zvirwere uye kudengenyeka kwenyika zvose chikamu che“chiratidzo” chokuti pasina nguva Umambo huchange hwava kutonga zvizere panyika.
5. Chii chinoitwa noUmambo hwaMwari?
Kuburikidza nebasa rokuparidza munyika yose, Umambo hwaMwari huri kutobatanidza boka guru revanhu vanobva kumarudzi ose. Mamiriyoni evanhu vanyoro ari kuzviisa pasi pekutonga kwaJesu. Umambo hwaMwari huchavachengetedza pahuchaparadza mamiriro ezvinhu akaipa ari panyika. Saka vose vanoda kubatsirwa noUmambo hwaMwari vanofanira kudzidza kuva vanhu vanoteerera uye vanozviisa pasi pekutonga kwaJesu.
Munguva inosvika makore 1 000, Umambo huchazadzisa chinangwa chaMwari chokutanga nokuda kwevanhu. Nyika yose ichava paradhiso. Pakupedzisira, Jesu achadzorera Umambo kuna Baba vake. (1 VaKorinde 15:24-26) Unoziva mumwe munhu waungada kuudza nezveUmambo hwaMwari here?
^ ndima 12 Kuti uwane mashoko akawanda okuti uprofita hweBhaibheri hwakafanotaura sei nezvegore ra1914, ona mapeji 215-218 ebhuku rinonzi Bhaibheri Rinombodzidzisei Chaizvo?


text:
Dowokadzi
Takatarisana nevanhu dowokadzi (ova) zvinoreva dowo kana kuti zai rinobva kumunhukadzi rinogadzirwa mumakandiro maviri ari pamuviri wemukadzi. Panosangana dowokadzi nedoworume ndipo panobata mukadzi pamuviri mwana achitanga kuumbwa.
Mwedzi wega wega zvinotarisirwa kuti dowokadzi rimwe rinobuda kubva kumakandiro rodzika nechubu kuenda muchibereko chemukadzi. Mukadzi akasangana nemurume panguva iyi ndipo panotarisirwa kuti doworume rinobatana nedowokadzi zvichivamba kuwumba mwana. Kana zvichinge zvisina kuitika kuti mwana awumbwa chibereko chinorasa dowokadzi pamwe neropa rinobva mumadziro echibereko chemukadzi. Iyi ndiyo nguva yokutevera kana kuti kuenda kumwedzi.


text:
Munangatire
Muchidzidzo chemasvomhu munangatire (function in English Mathematics) hukama huripo pakati pemapoka maviri anonzi nhutirwa nenhururwa - inputs and outputs. Nhutirwa imwe neimwe inenge ichidyidzana nenhururwa imwe yoga.
Somuenzaniso munangatire unopa hukama pakati pa x neskweya yacho x2. Zvinoturuka kana kubuda kubva pamunangatire f zvichipindirana nenhutirwa x zvinotaridzwa nekunyora kunoti f(x) - (inoverengwa ichinzi "f munangatire wa x"). Pamuenzaniso uri pano, kana nhutirwa ari −3, nhururwa ichava 9, izvi zvigonyorwa zvichinzi f(−3) = 9.
Kupiwa kwezita[chinja | edit source]
Shoko rokuti munangatire rakasarudzwa nokuti nhutirwa imwe inonangana nenhururwa imwe panopangidzwa hukama huripo pakati pa X na Y.
- Pano X iZengeya rakasununguka (independent variable); f(x) Zengeya rakasungwa (dependent variable).


text:
Magungano Edu Egore Negore
Ona zvatinodzidza pamagungano atinoita gore negore. Tsvaka nzvimbo inoitirwa gungano iri pedyo nekwauri.
Rambai Muchitanga Kutsvaka Umambo hwaMwari!
Tinokukoka kuti uzopinda gungano remazuva matatu richaitwa neZvapupu zvaJehovha.
ZVINHU ZVICHANAKIDZA
Musi weSvondo mangwanani pachataurwa hurukuro yeBhaibheri inonyaradza inoti “Mutongi Mutsva Wepasi Rose
Pachava nemitambo miviri, mumwe wenyaya yemuBhaibheri uye mumwe wezviri kuitika mazuva ano.
Pamagungano akawanda pachava nevanhu vanobva kune dzimwe nyika kusanganisira mamishinari.
NDIANI ANGAPINDA?
Munhu wose. Haubhadhariswi kupinda uye hapafambiswi ndiro dzemari.
Ona purogiramu yakakwana, uye ona vhidhiyo inotaura nezvemagungano edu.


text:
Shoko rokuti ChiVanhu rinoreva zvunhu zviviri. Chokutanga, Chivanhu zvinoreva mutaura wedu uyo wakapiwa zita rokuti ChiShona nemurungu ainzi Clement Doke mugore ra1931. VaShona pachavo, makare kare, vaiti mutauro wavo unonzi Chivanhu. Chechipiri, Chivanhu zvinoreva bumbiro retsika, mitemo, magariro nemafungiro evaShona.
Mutauro weChiVanhuEdit
Mutauro weChiVanhu ndiwounonzi mazuvano mutauro weChiShona uyo wakavumbwa nezvikamu zvemitauro inoti: ChiKaranga, ChiZezuru, ChiManyika, ChiNdau, nezvimwe zvisina kudomwa pano.
Mafungiro eChivanhuEdit
Vanhu veChiVanhu vanemafungiro anotangira pakuti zvinhu zvese zvepasirino zvakasikwa naMwari, uyo anofungwa kuti Mweya mukuru kukunda yese uye unoera uine masimba kukunda mweya yese. Mwari, mumavonero eChiVanhu, mweya unogara pese pese, muchinu chese chese chakasikwa, uchiziva zvese zvese zvaivapo, zviripo, nezvichavapo. Zvokufunga kuti Mwari uri kudenga, uyewo kuti Mwari anogara kudenga, ifungwa yakavuyiswa muvanhu veChiVanhu nevanhu veChiRungu, aya ari mafungiro eChiKirisitu. Vanhu veChiVanhu vane mafungiro anoti Mwari ari pese pese, pasirino nekumatenda. Uyewo Mwari unogona kuhwa zvatinotaura nezvatinofunga, uyewo isu tinoenda kuna Mwari tichiturikigwa nekuvadzimu vedu, ayo ari madzitateguru edu, uyewo midzimu yenharaunda, neyenyika. Vadzimu vanotitungamirira mukurarama kwedu, nokugadzikana pakati pedu nenyika nezvisikwa zvese zvapasirino. Hutungamiriri hwavadzimu hunonzi hunobva kuna Mwari, nokuti vadzimu ndivo vanotumwa naMwari kuti vatichengetedze. Zvinhu zvese zvatinoita zvinofungidzigwa kuti zvinechokuita nevadzimu kusvikira kuna naMwari.
Tsika dzeChivanhuEdit
Tsika dzeChiVanhu ndiwo maitiro anopa munhu, kana kuti boka revanhu, hunhu mumeso nemavonero evanhu vari munharaunda yovugaro. Kusatevera tsika dzeChiVanhu zvinofungwa kuti zvinotsamisa midzimu uyewo Mwari Musiki wenyika.
Mitemo yeChiVanhuEdit
Mitemo yeChivanhu zviga zvinotemwa nemadzishe nemadzimabo enyika. Mitemo hainei nechokuita nemidzimu uye naMwari. Mitemo yeChiVanhu inotarisigwa kuti haipikisani netsika dzeChivanhu. Tsika dzinoonekwa sokuti dzinoera uyewo dzinokosha kudarika mutemo.
Magariro eChiVanhuEdit
Magariro echiVanhu anofambirana netsika uyewo nemafungiro nemitemo zveChiVanhu.


text:
Gwaradziro
Gwaradziro (Control in English) zvinoreva maitiro ane chinangwa chokukonzera kuti vanhu kana zvinhu zvifambe mugwara rakatarwa riri kudiwa kuti rive ndiro rinotevedzwa kufambwa naro. Iri ishoko raumbwa pano kuturikira shoko rinoti control riri kuEnglish.
Vamwe vatauri vanoti kudzimurira kureva kutsiura kunokonzera kuzvidzora pamunhu. Somuenzaniso:
- Dzimurira muchairi, arege kumhanyisisa motokari.
- Kana usinga dzimuriri mwana wako, achakura asina tsika.
Kupiwa kwezita[chinja | edit source]
Pakutaura kwemazuva ose tinoti:
- Kana munhu akatora nzira inodimbura hurefu hwenhambwe anonzi adimbudzira kana kuguridzira.
- Kana munhu akatsauka kubva panzira inofanirwa kutevedzwa anonzi atsaudzira.
- Kana munhu akagadzika chirongo pachinochinga mvura iri kudonha kubva padenga remba munguva yekunaya anonzi ari kuchingidzira mvura.
- Kana munhu achishandisa tsvanza kubata-bata, achitsvaka kuti ofamba nepapi murima sezvinoita bofu anonzi ari kutsvanzadzira. Pahuwandu chanza kunenge kwonzi tsvanza.
- Saka pano kana chinhu chakonzerwa kuti chitevedze gwara rakafanirwa kutevedzwa chinozi chagwaradzirwa kana kuti chiri mugwaradzira.
Kurerutsa Mutauro[chinja | edit source]
- The Controller who cause to be in control - wacho anokonzera kuti zvinhu zvive mugwara anenge onzi mugwaradzi.
- To Control a machine - kunenge kwonzi kugwaradzira muchina.
- They have no control over their branch - kunenge kwonzi havana gwaradziro pamusoro pebazi ravo.
- The process is under control - kunenge kwonzi chirongwa chiri mugwaradziro kana kuti chakagwaradzirwa.
Iri shoko richafanobata pose panoda kunzi control kusvika kwave nerimwe shoko ringava nani rinotaura inonzi control kuEnglish. Mune dzimwe nhambo shoko rokuti kudzora rinoshanda kutaura control, asi kunoita pamwe panoramba kupinda shoko rokuti kudzora ipo pachida kunzi control.


text:
Kubhabhatidza
Kubhabhatidza (baptism in English) itsika inoitwa nevatendi vechiKristu yekupinza mutendi mutsva mumvura. Tsika iyi inoitwa mushure mokunge munhu agamuchira Jesu Kristu achitenda kuti muponesi uye ndiShe. Maitirwo ayo kumaKereke mazhinji anoti munhu anonyudzwa muviri wake mumvura zhinji kuchitaurwa mashoko anoti, "Ndinokubhabhatidza muzita raBaba, neraMwanakomana, neraMweya Mutsvene. Kubhabhatidzwa mucherechedzo wokutanga wokuti munhu ave mutendi kuna Jesu Kristu uye unocherechedza kubviswa kwezvivi zvemunhu.


text:
Nhamba Dzinotaurwa muBhaibheri Dzinorevei? Kududzira Nhamba Kunotsigirwa neBhaibheri Here?
Mhinduro yeBhaibheri
MuBhaibheri dzimwe nguva nhamba dzinotorwa sezvadziri asi pane dzimwe nguva dzine zvadzinenge dzichimiririra. Kuri kubva nenyaya nekwairi kuenda ndiko kunoratidza kuti nhamba yotorwa sezvairi here kana kuti ine zvairi kumiririra. Ona mienzaniso iri muBhaibheri inoratidza nhamba dzinenge dziine zvadziri kumiririra:
1 Kubatana. Somuenzaniso, Jesu akanyengetera kuna Mwari achikumbira kuti vateveri vake “vose vave vamwe, semi Baba, muri pamwe neni uye ini ndiri pamwe nemi.”—Johani 17:21; Mateu 19:6.
2 Panyaya dzemitemo, panodiwa zvapupu zviviri kuti nyaya iratidzwe kuti ndeyechokwadi. (Dheuteronomio 17:6) Uyewo, kudzokororwa kwenyaya kunoratidza kuti nyaya yacho ndeyechokwadi. Somuenzaniso, Josefa paakadudzira hope dzaMambo Farao wekuIjipiti akati: “Hope dzacho zvadzadzokororwa kaviri kuna Farao zvinoreva kuti chinhu chacho chasimbiswa kwazvo naMwari wechokwadi.” (Genesisi 41:32) Panyaya dzouprofita, “nyanga mbiri” dzinogona kumiririra madzimambo maviri, sezvakaudzwa muprofita Dhanieri nezveumambo hweMedhiya nePezhiya.
—Dhanieri 8:20, 21; Zvakazarurwa 13:11.
3 Sezvo nyaya ichisimbiswa nezvapupu zvitatu, kana chinhu chikadzokororwa katatu zvinoreva kuti chinhu chacho ndechechokwadi kana kuti chichatoti chiitike chete.
—Ezekieri 21:27; Mabasa 10:9-16; Zvakazarurwa 4:8; 8:13.
4 Nhamba iyi inogona kureva zvinhu zvose pasina chinosara sezviri kuratidzwa mumashoko okuti “makona mana enyika.”—Zvakazarurwa 7:1; 21:16; Isaya 11:12.
6 Nhamba iyi inoratidza kuti chimwe chinhu hachina kukwana kana kuti kuzara uye inowanzofananidzira vavengi vaMwari.
—1 Makoronike 20:6; Dhanieri 3:1; Zvakazarurwa 13:18.
7 Kazhinji nhamba iyi inoratidza kuzara kana kuti kukwana. Somuenzaniso, vaIsraeri vakarayirwa naMwari kuti vatenderere guta reJeriko kwemazuva 7 uye kuti musi wechi7 vatenderere ka7. (Joshua 6:
15) MuBhaibheri mune mienzaniso yakawanda inotaura nezvenhamba 7. (Revhitiko 4:6; 25:8; 26:18; Pisarema 119:164; Zvakazarurwa 1:20; 13:1; 17:10) Jesu paakaudza Petro kuti anofanira kuregerera munhu anenge amutadzira “kwete, Kusvikira kukanomwe, asi, Kusvikira kukane makumi manomwe nekanomwe,” kudzokorora kwaakaita nhamba yokuti “nomwe” zvaireva kuti aifanira kuramba achizviita.—Mateu 18:21, 22.
10 Nhamba iyi inogona kumiririra uwandu hwezvinhu zvose zvabatanidzwa.—Eksodho 34:28; Ruka 19:13; Zvakazarurwa 2:10.
12 Nhamba iyi inoratidza kuti inomiririra zvinhu zvakazara panyaya dzokunamata. Somuenzaniso pazvinhu zvakaoneswa Johani paisanganisira guta rine “matombo enheyo gumi nemaviri, uye paari paiva nemazita gumi nemaviri evaapostora gumi nevaviri.” (Zvakazarurwa 21:14; Genesisi 49:28) Nhamba dzinopindwa na12 dzinogona kurevawo zvakafanana nezvinorehwa na12.
—Zvakazarurwa 4:4; 7:4-8.
40 Nhamba iyi yaiwanzoshandiswa paipiwa mitongo kana kuti zvirango.
—Genesisi 7:4; Ezekieri 29:11, 12.
Kududzira nhamba
Zvinhu zvinorehwa nenhamba dziri muBhaibheri zvakasiyana nokududzirwa kunoitwa nhamba nevanhu uko kunosanganisira zvechidhimoni. Somuenzaniso vaJudha vanoita zvokududzira nhamba vanoongorora mashoko ari muMagwaro echiHebheru voona kuti vara rimwe nerimwe pashoko roga roga rinomiririrwa nenhamba ipi voedza kutsvaka zvinorehwa neshoko racho. Kududzira nhamba ndeimwe nzira yokushopera uye Mwari anozvivenga.